Bekas CFO 1MDB nafi nama digugur daripada saman untuk babitkan Najib

Bekas ketua pegawai kewangan (CFO) 1Malaysia Development Berhad (1MDB) Azmi Tahir memberitahu Mahkamah Tinggi bahawa beliau tidak bersetuju namanya digugurkan daripada saman kerajaan bagi membolehkannya mengaitkan bekas Perdana Menteri Najib Razak di mahkamah.Azmi, 49, bagaimanapun bersetuju bahawa mereka yang namanya disenaraikan sebagai saksi akan dipanggil pihak pendakwaan untuk memberi keterangan dalam perbicaraan, telah dikeluarkan daripada senarai defendan dalam saman itu, manakala yang lain seperti bekas CFO 1MDB Radhi Mohamad disaman.Beliau berkata demikian semasa pemeriksaan balas oleh peguam Hariharan Tara Singh pada perbicaraan bekas perdana menteri itu berhubung penyelewengan dana RM2.3 bilion daripada 1MDB.Hariharan: Adakah anda bersetuju bahawa orang yang tidak dipanggil sebagai saksi, nama mereka kekal sebagai defendan dalam saman itu?Azmi: Nampak macam tu lah.Pada Ogos 2021, dilaporkan 1MDB telah menggugurkan tindakan sivil terhadap Azmi dan enam defendan lain.Saksi pendakwaan ke-12 itu juga berkata beliau hanya membaca di media bahawa 1MDB telah memfailkan saman terhadapnya dan beberapa individu tahun lepas namun beliau tidak pernah diserahkan salinan tuntutan mahkamah itu.Beliau berkata tiada pertuduhan jenayah dikenakan terhadapnya dan beliau juga tidak tahu mengapa tidak didakwa berhubung skandal kewangan itu.Hariharan: Walaupun kamu menjadi penandatangan bersama dan pengarah anak syarikat 1MDB, kamu bertanggungjawab mengumpul dana, namun tiada pertuduhan dibuat terhadap kamu?Azmi: Saya tidak tahu kenapa tiada pertuduhan jenayah terhadap saya.Hariharan: Terdapat pertuduhan jenayah terhadap timbalan kamu, Terence Geh, Jasmine Loo (peguam 1MDB) dan Low Taek Jho, tetapi sebagai CFO kamu tidak didakwa.Azmi: Sekali lagi, saya tidak tahu mengapa sesetengah orang tidak didakwa, CEO saya tidak didakwa, lembaga pengarah saya juga tidak didakwa, dan mengapa mereka didakwa dan saya tidak didakwa.Kepada soalan lain, saksi itu bersetuju bahawa beliau tidak pernah menerima arahan langsung daripada Najib, kerana tertuduh bukan sebahagian daripada pengurusan mahupun lembaga pengarah 1MDB.Ahli Parlimen Pekan itu menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung.


Antara seni dan perjuangan yang cuba ‘dibisukan’

Ketika Shaq Koyok mengambil keputusan untuk mengejar karier dalam bidang seni halus, motivasinya adalah identitinya sendiri sebagai Orang Asli.Ketika umur Shaq belum menginjak sembilan tahun, dia melihat sendiri hutan yang merupakan tempatnya membesar di Kampung Pulau Kempas, banting dimusnahkan atas nama pertanian.“Saya sedih dan marah,” katanya kepada MalaysiaNow.“Pada tahun 1994, saya masih ingat lihat lori bawa balak, bunyi gergaji dan jengkaut. Dah tak ada apa-apa yang tinggal kecuali jalan dan debu.“Hutan yang biasa jadi tempat kami bermain, cari makan, hilang.”Hal itu terjadi sedekad sebelum kawasan itu berjaya dipulihkan semula akibat projek tersebut. Namun pemulihan itu hanya bersifat sementara.“Pada 2006, ia terjadi lagi. Kali ini dia orang kata projek pertanian, tapi bukan,” kata Shaq.“Dia orang nak potong balak dan ambil kayu-kayu mahal.”Pangalaman sedemikianlah yang membakar semangatnya untuk terus membuat kerja-kerja seni.Karya terbarunya, “Muted Colours” ketika ini dipamerkan di Richard Koh Fine Art Gallery di Bangsar, Kuala Lumpur.Sebuah potret kendiri di atas permukaan tikar mengkuang. Ada secalit warna jingga di atas dahi wajahnya.Shaq berkata catan itu menceritakan bagaimana Orang Asli tidak memiliki kemampuan untuk bersuara sebagai seorang manusia.“Warna jingga itu mewakili mimpi dahsyat yang pernah saya alami,” katanya.“Saya mula dengan melukis mulut, kemudian saya padam kerana sedar yang Orang Asli masih terus didiamkan. Mereka tak ada suara.”Subjek dalam karya Shaq menampilkan identiti dan budaya beliau sebagai Orang Asli.Sepotong kata “guilt” turut dibentuk dari linen lain dan ditampal di atas catan. Shaq berkata ia mewakili rasa bersalah kerana tidak berusaha lebih untuk memartabatkan Orang Asli.“Saya rasa bersalah kerana tak berusaha lebih keras untuk Orang Asli, lagi-lagi bila saya sudah tinggal di bandar sekarang.“Saya nak usaha lebih lagi. Itu yang beri saya motivasi – dengan rasa bersalah yang ada, saya nak buat lebih baik daripada semalam.”“Muted Colours” adalah salah satu dari 19 kerja seni yang dimuatkan dalam pameran “Land of A Thousand Guilts”.Ia adalah pameran solo keempat beliau setakat ini. Tujuan pameran ini jelas: untuk membantu orang ramai memahami situasi yang dihadapi komuniti Orang Asli sejak beberapa dekad lalu.Shaq yang merupakan pemuda dari suku Temuan lebih senang mengerjakan potret. Beliau melukis teman-temannya dan bahkan orang yang dia tidak kenali ketika melawat kampung-kampung Orang Asli.Walaupun subjek-subjek yang ada dalam kerja beliau datang daripada pelbagai kumpulan etnik, mereka semua berkongsi kepediahan dan perjuangan yang sama.“Inilah isu yang saya nak bangkitkan (dalam pameran ini),” katanya kepada MalaysiaNow.“Ketika kami perjuangkan hutan-hutan kami, ia bukan hanya sekadar isu alam sekitar. Ia adalah tentang identiti, tentang budaya kami.“Kami ada kuburan nenek moyang di dalam hutan. Jika anda musnahkan hutan, sebenarnya anda sedang musnahkan sejarah kami.”Tikar mengkuangShaq menggunakan tikar mengkuang sebagai kanvasnya dengan sebab yang khusus berbanding orang lain yang biasa menggunakan fabrik linen sebagai kanvas.Tikar mengkuang biasanya digunakan sebagai hamparan untuk duduk di kampung-kampung Orang Asli. Walaupun ia biasa dilihat, namun seni menganyam itu sudah semakin hilang dan dilupakan oleh generasi muda.Shaq berkata dia tekad untuk mengubah hal ini.Salah satu antara 19 karya Shaq Koyok. Catan yang dihasilkan di atas permukaan mengkuang.Tikar mengkuang yang digunakan Shaq dianyam oleh ahli keluarganya. “Sacred Sea Dance” adalah potret terbesar dalam pameran ini, catan itu dihasilkan di atas permukaan anyaman mengkuang oleh ibu Shaq sendiri.“Melukis catan atas tikar mengkuang tidak mudah,” katanya.“Ia macam anda lukis atas daun, sukar untuk warna-warna itu melekat. Sukar nak kerjakannya.Shaq masih ingat ketika lawatannya ke New Zealand. Di sana tikar mengkuang demikian dianggap kerja seni yang berharga.“Dia orang tak pernah panggil ia sebagai kraf. Macam kita di sini. Ia adalah kerja seni yang berharga bagi mereka. Itu menjadikan saya terfikir, kenapa tidak kita hargai kerja anyaman ini.“Sebetulnya ia adalah objek yang hari-hari kita tengok, kita pijak dan tidur di atasnya.Maka, dengan menggunakan anyaman sebagai kanvas, Shaq mahu supaya orang ramai menghargai seni anyaman mengkuang.“Sudah tentu, kanvas linen nampak cantik dan bersih, tapi kita ada benda yang berharga dalam negara kita. Ia adalah kesenian tradisional kita.”Perubahan sosialBegitu pun, akar kesenian Shaq masih kuat bersumber aktivisme.“Matlamat seni saya adalah untuk perjuangkan hak komuniti saya,” katanya.Dia mengenang diskriminasi yang terpaksa dihadapi ketika di sekolah menengah kerana dia berbeza. Ada juga daripada kawan-kawannya yang hadapi diskriminasi sedemikian berhenti belajar.“Bila orang tak faham kita, dia orang tak tahu macam mana nak hormat kita,” katanya.“Di Malaysia, tak ada silibus yang dalam buku teks tentang Orang Asli. Di situlah bermulanya masalah diskriminasi.”Kerana itulah, Shaq tidak memiliki minat dengan “kerja-kerja abstrak yang nampak cantik dalam rumah.”Pelukis catan Shaq Koyok cuba main peranan martabat suara Orang Asli.Beliau berkata ramai pengumpul kerja seni cuba mengupahnya untuk membuat karya-karya yang tiada kena mengena dengan Orang Asli.“Tapi saya tolak. Sebagai aktivis, begitulah peranan yang saya ambil.”Artis ini turut mengakui had dan batas dalam kerja yang dihasilkan beliau, namun Shaq terus berharap agar sesiapa yang melihat kerja seninya akan dapat belajar lebih banyak tentang Orang Asli.“Itulah hal yang paling penting buat saya.”


Ahli Parlimen Kapar mohon maaf berhubung Menu Rahmah

Ahli Parlimen Kapar Dr Halimah Ali hari ini memohon maaf berikutan kenyataan beliau berhubung Menu Rahmah di Dewan Rakyat sebelum ini mengelirukan dan disalah erti.
Beliau yang juga Ahli Parlimen daripada Perikatan Nasional mencuri tumpuan apabila menyampaikan pernyataan maaf dalam bentuk gurindam sebelum sesi perbahasan Rang Undang-undang Perbekalan 2023 bermula.
"Kalau ada jarum peniti, jangan disimpan di dalam peti, andai ada ucapan disalah erti, saya menyusun 10 jari, niat di hati suara rakyat saya juarai, semak imbang kerajaan Madani, biar integriti, bukankah itu peranan hakiki.
"Selaku wakil rakyat, suara rakyat yang diwakili, sudi kiranya rujuk penyata rasmi muka surat 134 hingga 137 pada 14 Februari," katanya.
Dr Kelvin Yii Lee Wuen (PH-Bandar Kuching) sebelum ini membangkitkan isu berkenaan mengikut Peraturan Mesyuarat 36 (12), susulan kenyataan yang dibuat Halimah pada 14 Februari lepas ketika membahaskan Usul Menjunjung Kasih Titah Diraja yang mengaitkan Menu Rahmah dengan beberapa penyakit terutamanya kanser, autoimmune (diseases) dan autisme.
Dr Kelvin berkata kenyataan tersebut tidak benar, tidak bertanggungjawab kerana bukan sahaja tidak berdasarkan fakta dan sains, tetapi mungkin mengakibatkan salah faham atau stigma kepada komuniti autisme dan golongan orang kurang upaya.
Terdahulu, Yang Dipertua Dewan Rakyat, Datuk Johari Abdul berkata pernyataan yang dibacakan Dr Halimah berkenaan dipersetujui antara beliau dengan Dr Halimah dan menganggap kes berkenaan selesai.


Lebih banyak syarikat konsesi akan terlibat penstrukturan semula, kata menteri

Lebih banyak syarikat konsesi lebuh raya akan terlibat dengan rundingan penstrukturan semula bagi mengurangkan beban perbelanjaan rakyat dan kerajaan. Menteri Kanan Kerja Raya Fadillah Yusof berkata kerajaan mengalu-alukan syarikat swasta mengambil alih syarikat konsesi lebuh raya lain bagi tujuan tersebut. “Kerajaan mengalu-alukan pihak swasta untuk tampil dengan terma sedemikian, yang mana syarikat konsesi akan memulangkan lebuh raya kepada kerajaan sejurus melunaskan hutang kewangannya, ini satu kelegaan kepada rakyat.“Akan ada rundingan penstrukturan yang melibatkan konsesi lebuh raya lain selepas ini,” katanya pada sidang media khas hari ini.Terdahulu hari ini, Perdana Menteri Ismail Sabri Yaakob memaklumkan kerajaan bersetuju dengan cadangan penstrukturan semula empat konsesi iaitu Kesas Sdn Bhd yang menguruskan Lebuhraya Shah Alam (Kesas) dan Syarikat Mengurus Air Banjir dan Terowong Sdn Bhd yang menguruskan Sistem Pengurusan Air Banjir dan Terowong (SMART).Selain itu, ia juga melibatkan syarikat Sistem Penyuraian Trafik KL Barat Sdn Bhd yang menguruskan Lebuhraya Skim Penyuraian Trafik Kuala Lumpur Barat (SPRINT) dan Lingkaran Trans Kota Sdn Bhd yang menguruskan Lebuhraya Damasara – Puchong (LDP).Susulan pengambilalihan 100% syarikat swasta, Amanat Lebuhraya Rakyat Berhad (ALR) ke atas keempat-empat syarikat konsesi itu, kadar tol yang dikendalikan di bawah kesemua syarikat tersebut tidak akan dinaikkan dan kekal sehingga tamat tempoh konsesi. Penstrukturan itu juga dapat menjimatkan bayaran pampasan dari 1 Januari 2022 sehingga tamat tempoh konsesi serta penjimatan bersih bagi pembayaran subsidi tol yang dianggarkan berjumlah sekurang-kurangnya RM4.3 bilion. Fadillah bagaimanapun berkata tarikh pengambilalihan itu berkuat kuasa masih belum dimuktamadkan. Mengulas lanjut, beliau berkata penstrukturan juga akan melibatkan pelanjutan tempoh konsesi bagi tiga syarikat tersebut kecuali SMART yang akan dipendekkan tempoh konsesinya. “Namun lanjutan tempoh konsesi ini bukanlah hak eksklusif syarikat konsesi dan tertakluk kepada bilangan trafik serta pantauan pihak kerajaan dari semasa ke semasa,” katanya. Fadillah berkata melalui kaedah penstrukturan semula itu, tiada lagi pemegang saham berorientasikan keuntungan yang akan melibatkan pulangan kepada pemegang saham dalam apa jua bentuk seperti dividen.Beliau berkata kerajaan juga tidak boleh mengabaikan obligasi dalam perjanjian konsesi sedia ada kerana ia akan memberi imej negatif kepada pelabur sehingga menyebabkan kekurangan minat mereka untuk melabur di negara ini.“Ini selaras dengan dasar penswastaan…syarikat swasta masih lagi bertanggungjawab mengendalikan operasi dan menyenggara lebuh raya berkenaan,” katanya sambil menambah ALR juga perlu menyerap semua kakitangan sedia ada di bawah keempat-empat syarikat konsesi berkenaan.Beliau berkata kerajaan tidak mengeluarkan sebarang perbelanjaan bagi transaksi pengambilalihan tersebut serta tidak memberi sebarang jaminan untuk pembiayaan oleh ALR bagi cadangan penstrukturan semula empat syarikat konsesi itu.Kerajaan juga tidak perlu menanggung sebarang kos penyenggaraan dan operasi dengan penstrukturan semula Kesas, LDP, SPRINT dan SMART, katanya.


UK pertimbang longgarkan dasar visa di tengah-tengah kekurangan tenaga buruh

Kerajaan Britain sedang mempertimbangkan kelonggaran dalam permohonan visa untuk membantu menangani kekurangan tenaga buruh, yang sebahagiannya dicetuskan oleh peraturan imigresennya yang lebih ketat selepas Brexit.
Kerajaan menerima pakai model imigresen berasaskan mata selepas keluar dari Kesatuan Eropah pada Januari 2021.
"Kami bekerja... untuk memastikan sistem berasaskan mata kami berfungsi untuk UK dan berfungsi untuk kepentingan ekonomi yang terbaik, dengan mengutamakan kemahiran dan bakat yang kami perlukan dan menggalakkan pelaburan jangka panjang dalam tenaga kerja domestik," kata jurucakap kerajaan.
"Ini termasuk menyemak senarai kekurangan pekerjaan bagi memastikan ia mencerminkan pasaran buruh semasa."
Senarai kekurangan itu bertujuan melonggarkan permohonan visa untuk profesion yang kekurangan tenaga kerja.
Kebanyakan syarikat British telah lama meminta kerajaan melonggarkan polisi visanya.
Sektor perhotelan, pengangkutan jalan raya dan pertanian terjejas terutamanya oleh kekurangan tenaga buruh Eropah yang dicetuskan oleh Brexit dan diburukkan lagi oleh kejatuhan akibat Covid-19.
UK kini mempunyai kira-kira satu juta pekerjaan yang belum diisi, menurut data terkini dari Pejabat Statistik Kebangsaan (ONS).
Angka itu lebih tinggi dengan memasukkan bilangan warga Britain yang memilih untuk meninggalkan pasaran buruh akibat penyakit jangka panjang atau bersara awal.
ONS menerbitkan data tinjauan pada Khamis yang menunjukkan bahawa lebih satu perempat firma UK dengan 10 atau lebih pekerja mengalami kekurangan pada akhir Februari.
Secara amnya sama data tinjauan itu sama seperti pada akhir Januari.
"Banyak (perniagaan) akan mempunyai sedikit pilihan selain menaikkan gaji untuk menarik dan mengekalkan kakitangan," kata Susannah Streeter, ketua wang dan pasaran di broker saham Hargreaves Lansdown.
"Ini menimbulkan lebih banyak tekanan pada masa apabila kos tenaga yang lebih tinggi dan kenaikan harga barangan masih mengakibatkan situasi yang memeningkan."
Kerajaan UK dan Bank of England menggesa majikan untuk menunjukkan kekangan, memberi amaran bahawa kenaikan gaji yang besar akan menjejaskan percubaan untuk mengurangkan inflasi.
Bagaimanapun, mogok semakin meningkat di Britain dalam beberapa bulan kebelakangan ini apabila pekerja membantah berkaitan isu gaji yang gagal mengekang inflasi harga pengguna yang tinggi selama beberapa dekad, sekali gus memburukkan krisis kos sara hidup.


Lebih 200 guru tak lapor diri, tolak tawaran penempatan ke Sarawak, menurut KPM

Seramai 222 daripada 3,227 guru “one-off” yang diberi penempatan ke Sarawak tidak melaporkan diri atau menolak tawaran itu sehingga 30 September tahun lepas, menurut Kementerian Pendidikan (KPM).
KPM menerusi jawapan lisan di laman sesawang Parlimen semalam memaklumkan 3,227 guru “one-off” itu merangkumi 2,621 guru lantikan tetap dan 606 guru lantikan secara “Contract of Services (CoS)” yang ditempatkan di Sarawak.
"Urusan pengambilan guru akan dilaksanakan berterusan dari semasa ke semasa tertakluk kekosongan jawatan dan keperluan opsyen mata pelajaran," menurut kementerian itu.
Ia bagi menjawab soalan Ahmad Johnie Zawawi (GPS-Igan) mengenai bilangan guru pengambilan “one-off” dan CoS yang tidak melapor diri atau menolak tawaran ke Sarawak serta tindakan diambil KPM untuk mengisi kekosongan itu.
Menurut KPM guru kelahiran Sarawak diberikan keutamaan untuk ditempatkan di negeri kelahiran mereka berdasarkan kekosongan perjawatan dan keperluan opsyen.
Bagi pembangunan profesionalisme guru baharu, KPM telah melaksanakan Program Pembangunan Guru Baharu untuk membimbing dan membantu secara profesional dan berstruktur bagi membolehkan guru baharu mengadaptasi persekitaran, budaya dan komuniti sekolah.
"Guru baharu juga menerima bimbingan secara berterusan daripada guru mentor yang dilantik dalam meningkatkan kompetensi profesionalisme terutamanya kemahiran dan kepakaran bagi memastikan pembelajaran dan pengajaran (PdP) dapat disampaikan dengan lebih berkesan," kata KPM.


Muhyiddin lancarkan portal MalaysiaBiz, mudahkan pendaftaran perniagaan

Perdana Menteri Muhyiddin Yassin hari ini melancarkan portal MalaysiaBiz yang berfungsi sebagai pusat setempat bagi memudahkan pendaftaran perniagaan dan permohonan lesen dalam talian secara efisien.Beliau berkata portal yang dibangunkan Unit Pemodenan Tadbiran dan Perancangan Pengurusan Malaysia (Mampu) itu bertujuan mewujudkan persekitaran yang mesra peniaga bagi meningkatkan daya saing negara serta memacu pertumbuhan ekonomi setempat.“Kepada para usahawan kecil dan sederhana sekalian, manfaatkanlah peluang ini untuk mendaftar dan memohon lesen perniagaan masing-masing melalui portal MalaysiaBiz.“Marilah kita sama-sama menjayakan inisiatif ini dan semoga segala urusan saudara dan saudari dapat dipermudahkan,” katanya dalam ucapan semasa melancarkan portal itu yang disiarkan di laman Facebook Mampu.Perdana menteri berkata portal itu dibangunkan berikutan kerajaan menyedari pentingnya platform digital dalam bidang perniagaan dan sumbangan perusahaan kecil dan sederhana (PKS) kepada ekonomi negara.Muhyiddin berkata pada tahun lepas, PKS menyumbang sebanyak 38.9 peratus kepada keluaran dalam negara kasar (KDNK) berbanding 38.3 peratus pada 2018 dan PKS disasarkan menyumbang sebanyak 45 peratus kepada KDNK menjelang 2025 serta 50 peratus pada 2030.“Oleh itu, langkah-langkah untuk menjana pertumbuhan PKS akan terus diberi keutamaan melihat kepada trend pembelian dalam talian pada hari ini yang menunjukkan potensi PKS untuk berkembang secara pesat,” katanya.Menurut perdana menteri, Belanjawan 2021 yang dibentangkan baru-baru ini juga memperlihatkan kelangsungan perniagaan menjadi satu daripada tiga matlamat utama belanjawan berkenaan.Katanya, perhatian khusus diberikan kepada PKS menerusi bantuan dana, latihan, peralatan digital dan geran, antaranya peruntukan sebanyak RM1 bilion untuk merancakkan aktiviti pendigitalan dengan ketersediaan dana sehingga 31 Dis 2023.Muhyiddin berkata sebanyak RM150 juta diperuntukkan bagi program latihan dan bantuan penjualan serta peralatan digital kepada 100,000 usahawan tempatan di bawah kempen e-Dagang PKS dan PKS Mikro.Sebanyak RM4.6 bilion turut diperuntukkan bagi memperkasakan usahawan Bumiputera dan penyediaan pembiayaan mikro kredit khas melalui Tekun Nasional, Majlis Amanah Rakyat (MARA) dan AgroBank yang memberi manfaat kepada usahawan wanita.“Kesemua usaha ini mencerminkan komitmen kerajaan untuk melonjakkan PKS dan konsisten dengan kerangka inisiatif-inisiatif dalam pakej rangsangan ekonomi sebelum ini seperti Skim Pembiayaan PKS Penjana dan Geran Prihatin Khas satu dan dua untuk meringankan beban para peniaga,” katanya.Portal MalaysiaBiz (https://malaysiabiz.gov.my) adalah sistem dalam talian yang mengintegrasikan 17 agensi kerajaan bagi membolehkan peniaga mendapatkan perkhidmatan dalam satu gerbang.Portal itu adalah sebahagian daripada penambahbaikan penyampaian perkhidmatan awam ke arah kerajaan digital hasil kolaborasi MAMPU, Kementerian Pembangunan Usahawan dan Koperasi dan SME Corporation Malaysia.


MT Umno putus gantung keahlian Tun Faisal

Mesyuarat Majlis Tertinggi Umno malam ini memutuskan untuk menggantung keahlian Tun Faisal Ismail Aziz.Penggantungan Timbalan Ketua Umno Bahagian Putrajaya itu diputuskan selepas tamat Perhimpunan Agung Umno 2020 bagi ketiga-tiga sayap parti itu dalam Mesyuarat Majlis Tertinggi malam ini.Menurut Pengarah Pilihan Raya Umno, Tajuddin Abdul Rahman, hanya seorang sahaja yang digantung keahliannya, dan tiada pemecatan dibuat kepada ahli Umno lain.“Ya, seorang sahaja,” katanya kepada media di perkarangan Menara Dato’ Onn malam ini.Menurut Setiausaha Agung Umno, Ahmad Maslan yang tidak mahu mendedahkan siapa yang digantung berkata individu itu digantung 6 tahun.“Saya dimaklumkan seorang kerana biarlah beliau menerima surat penggantungan itu yang telah dihantar sebentar tadi.“Enam tahun digantung atau dua penggal pemilihan MKT.“Segala perkara itu ada dalam surat berkaitan ada dalam surat berkaitan,” katanya kepada media.Sebelum ini, MalaysiaNow melaporkan bendahari Umno yang juga Ketua Umno Bahagian Putrajaya, Tengku Adnan Tengku Mansor menggerakkan agenda menyekat peluang Faisal menjadi calon Parlimen Putrajaya.Malah Tun Faisal dihadapkan ke jawatankuasa lembaga disiplin parti atas kesalahannya mengkritik Presiden Umno, Ahmad Zahid Hamidi.Perancangan itu dibuat melalui satu pertemuan tertutup bersama kira-kira 50 ahli jawatan kuasa bahagian dan ketua cawangan untuk menyokong tindakan tersebut dengan  menandatangani sebuah surat sokongan.


KP kesihatan mohon jangan spekulasi kematian Dr Chai

Orang ramai diminta tidak membuat sebarang spekulasi mengenai kematian Ketua Penolong Pengarah Kanan Ibu Pejabat Kementerian Kesihatan (KKM) Dr Chai Koh Meow pada Rabu, sehingga keputusan bedah siasat rasmi diperoleh.Ketua Pengarah Kesihatan Dr Noor Hisham Abdullah berkata Dr Chai telah melengkapkan dos penggalak vaksin Covid-19 pada 9 November lepas dan tidak melaporkan sebarang kesan sampingan luar biasa setelah mendapat vaksinasi tersebut.Beliau berkata mendiang juga hadir bekerja dan bertugas seperti biasa sehingga 16 November lepas.Noor Hisham memaklumkan siasatan mengenai punca kematian mendiang masih berjalan dan KKM memohon orang ramai menghormati privasi keluarga mendiang.“Salam takziah diucapkan buat seluruh ahli keluarga mendiang Dr Chai Koh Meow atas pemergian beliau pada 17 November,”  katanya menerusi kenyataan di Facebook hari ini.Noor Hisham turut menyifatkan mendiang sebagai seorang yang amat disenangi oleh rakan-rakan sekerja, masyarakat setempat dan komuniti perubatan tradisional dan komplementari.“Pihak KKM berdukacita dengan pemergian seorang pegawai kami yang komited dan berdedikasi dalam tugasan beliau,” katanya.


Rekod baru suntikan harian berita baik ke arah imuniti kelompok, kata PM

Kadar vaksinasi harian yang melebihi 420,000 dos semalam merupakan berita terbaik untuk negara dalam usaha mencapai tahap imuniti kelompok sebelum akhir tahun ini, kata Perdana Menteri Muhyiddin Yassin.“Ini berita baik kerana ia (kadar vaksinasi harian itu) antara tertinggi di dunia dan kalau kita ikut fasa vaksinasi, saya jangka kita boleh capai untuk hampir semua yang perlu divaksinasi selesai sebelum akhir tahun ini dan nampaknya proses ini berjalan lancar,” katanya kepada media selepas melawat di Hospital Tengku Ampuan Rahimah (HTAR) di Klang hari ini.Untuk itu, perdana menteri turut mengarahkan Menteri Penyelaras Program Imunisasi Covid-19 Kebangsaan (PICK) Khairy Jamaluddin untuk membeli mana-mana vaksin yang sedia ada.“Walaupun kita telah beli lebih tapi lambat sampai. Kalau ada lain yang boleh bekal contohnya Pharmaniaga boleh bekal tambahan dua ke tiga juta dos, kita akan beli. Ini komitmen kerajaan Perikatan Nasional,” katanya.Semalam, jumlah suntikan harian vaksin COVID-19 negara mencecah rekod tertinggi iaitu sebanyak 421,479 dos dengan pemberian dos pertama sebanyak 264,034 manakala dos kedua pula sebanyak 157,445 suntikan.Muhyiddin berkata rekod menunjukkan peningkatan pemberian vaksin akan menurunkan kes dan ekonomi negara boleh meningkat.“Langkah-langkah yang telah kita ambil ini agak berkesan dan saya yakin dengan sokongan semua pihak (kita) akan dapat mengatasi masalah ini,” kata perdana menteri sambil menambah bahawa beliau yakin negara akan memasuki ke Fasa Dua Pelan Pemulihan Negara (PPN) tidak lama lagi.Dalam usaha menangani situasi jangkitan Covid-19 di Lembah Klang, Muhyiddin berkata beliau pada dasarnya bersetuju dengan permohonan sebanyak RM1.1 bilion daripada kementerian kesihatan (KKM) bagi meningkatkan keupayaan petugas barisan hadapan.Beliau berkata jumlah itu dimohon Ketua Setiausaha KKM bagi pihak Pasukan Bertindak Khas Greater Klang Valley yang diketuai Timbalan Ketua Pengarah Kesihatan Datuk Dr Chong Chee Kheong, dan kementerian kewangan diminta supaya mempercepatkan kelulusan tersebut.“Kita minta supaya runding cepat dengan ketua setiausaha perbendaharaan supaya peruntukan yang dibuat secara berfasa itu dapat diluluskan dengan seberapa segera.“Dengan tindakan sebegini saya harap situasi di Lembah Klang ini dapat kita uruskan dan tidaklah mencanak naik kes yang mana semalam pun dah turun sikit. Harapan kita agar akan terus turun kepada kadar yang lebih rendah,” kata beliau.Bagi pengurusan Covid-19 di Lembah Klang, Muhyiddin berkata peruntukan sebanyak RM100 juta ditambah bagi aktiviti penyumberan luar dan RM20 juta untuk pengurusan kesihatan mental.Selain itu, katanya, peruntukan tambahan juga diberi untuk penambahan ruang di hospital-hospital di Selangor sebanyak RM5 juta dan bayaran elaun Covid-19 bagi kakitangan di unit rawatan rapi (ICU) sebanyak RM1,000 sebulan.Kerajaan juga bersetuju bagi penyediaan taska atau sewa bangunan untuk menempatkan anak-anak petugas barisan hadapan dengan peruntukan sebanyak RM1.5 juta dan pusat kuarantin khas bagi petugas barisan hadapan dengan peruntukan sebanyak RM2 juta, katanya.


Pelakon sitkom ‘Full House’, Bob Saget meninggal dunia di bilik hotel

Pelawak Amerika Syarikat (AS), Bob Saget, yang popular dalam siri rancangan televisyen “Full House” pada 1980-an dan 1990-an, ditemui meninggal dunia di bilik hotel Florida, menurut polis semalam.“Awal hari ini, anggota kami ke Ritz-Carlton Orlando, Grande Lakes selepas menerima panggilan mengenai seorang lelaki yang tidak sedarkan diri di bilik hotel itu.Lelaki itu dikenal pasti sebagai Robert Saget dan disahkan meninggal dunia di tempat kejadian.“Anggota penyiasat tidak menemui tanda-tanda jenayah atau dadah yang digunakan dalam kes ini,” menurut pejabat ketua polis Orange County dalam ciapan di akaun Twitternya.Saget, 65, memainkan watak Danny Tanner, seorang bapa kepada tiga anak perempuan dan usahanya untuk membesarkan mereka, dibantu abang iparnya, Jesse dan rakan, Joey, membuatkan sitkom “Full House” popular.Ia disiarkan selama lapan musim, sejak 1987 hingga 1995, di ABC.Netflix kemudiannya menyiarkan sekuel kepada sitkom itu yang memfokuskan watak salah seorang anak perempuan Danny, DJ Tanner, yang disiarkan pada 2016 hingga 2020.Saget, yang turut popular sebagai hos rancangan America’s Funniest Home Videos baru sahaja menyelesaikan jelajah negara itu baru-baru ini.Beberapa jam sebelum kematiannya diumumkan, Saget menulis ciapan untuk menyatakan keseronokannya melakukan persembahan di Jacksonville.Dia meninggalkan seorang isteri, Kelly Rizzo dan tiga anak.“Bob Saget adalah seorang pelawak disayangi. Ketiadaannya pasti akan dirindui,” ciap akaun rasmi saluran televisyen, Comedy Central.


Kes harian lepasi 15,200 jangkitan, 64 lagi terkorban

15,215 kes baru Covid-19 direkodkan hari ini menjadikan jumlah keseluruhan sebanyak 4,167,418 kes.Ketika ini 236,023 kes aktif direkodkan, dengan 230,081 atau 97.5% daripadanya sedang menjalani kuarantin kendiri.Dalam pada itu, 817 (0.3%) kes kini berada di pusat kuarantin sementara 4,843 (2.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 282 kes dan 176 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 56.9% dengan kes Covid-19 merangkumi 32%.64 korban akibat wabak itu turut dilaporkan, termasuk 14 kes kematian sebelum tiba ke hospital.Ketika ini, kes keseluruhan kematian adalah sebanyak 34,906 orang.


Dana bantuan Malaysia ke Turkiye dan Syria setakat ini RM20 juta, kata PM

Bantuan dana kemanusiaan Malaysia bagi membantu mangsa gempa bumi di Turkiye dan Syria kini berjumlah RM20 juta, kata Perdana Menteri Anwar Ibrahim.
Beliau berkata sumbangan itu adalah daripada beberapa syarikat tempatan dan pelbagai pihak termasuk sebanyak AS$1 juta daripada kerajaan Malaysia, manakala AS$1 juta lagi adalah sumbangan Sultan Johor, Sultan Ibrahim Sultan Iskandar.
“Bagi bantuan menyelamat kita hantar dua pasukan Pasukan Mencari dan Menyelamat Khas Malaysia (SMART), dan satu lagi kumpulan akan berlepas ke sana malam ini termasuk Angkatan Tentera Malaysia (ATM),” kata beliau pada Waktu Pertanyaan Menteri semasa persidangan Dewan Rakyat di Kuala Lumpur hari ini.
Anwar menjawab soalan Iskandar Dzulkarnain Abdul Khalid (PN-Kuala Kangsar) yang meminta perdana menteri menyatakan bentuk bantuan yang diberikan kerajaan kepada Turkiye dan barat laut Syria susulan bencana gempa bumi yang melanda yang mengorbankan begitu banyak nyawa dan mencederakan ribuan rakyat kedua-dua negara berkenaan.
Anwar berkata kos penghantaran SMART banyak dikurangkan kerana kos penerbangan ditanggung sepenuhnya oleh syarikat penerbangan Turkiye menjadikan hanya sekitar RM4 juta dibelanjakan untuk tujuan berkenaan.
Pada 6 Februari lepas, gempa bumi bermagnitud 7.8 pada skala Richter melanda kawasan selatan Turkiye serta Syria dan sehingga semalam dilaporkan bilangan kematian mencecah 31,643 orang manakala 106,428 lagi cedera.
Di Syria pula, dilaporkan seramai 5,329 orang maut dan 14,500 orang cedera.
Sementara itu, Anwar berkata beliau sendiri sedang mempertimbangkan untuk ke Turkiye malam ini bagi memberikan sokongan moral kepada pemimpin negara itu.
Menjawab soalan mengenai pendirian Malaysia melibatkan penghantaran pasukan bantuan ke Syria, Anwar berkata setakat ini bantuan yang akan dihantar ke negara itu adalah dana dan peralatan perubatan termasuk membawa satu kelengkapan hospital daripada ATM untuk dipasang di sana.
"Dana (RM20 juta) itu kita putuskan untuk bantu Syria dan kirim alat ubatan walaupun ketika itu Amerika Syarikat belum memberikan pelepasan,” kata beliau.


Cuti tambahan Aidiladha kepada penjawat awam Selangor pada 30 Jun

Kerajaan Selangor bersetuju memberikan satu hari cuti tambahan pada Jumaat ini (30 Jun) kepada penjawat awam di bawah pentadbiran kerajaan negeri sempena sambutan Aidiladha.
Setiausaha Kerajaan Negeri Haris Kasim berkata, cuti tambahan berkenaan berikutan pengisytiharan tarikh Aidiladha yang jatuh pada Khamis, 29 Jun bersamaan 10 Zulhijah 1444H.
Beliau berkata kemudahan cuti tambahan tersebut adalah selaras dengan Akta Hari Kelepasan 1951 (Akta 369) dan khusus kepada semua penjawat awam di jabatan, agensi kerajaan negeri dan pihak berkuasa tempatan negeri sahaja.
“Bagaimanapun badan berkanun, anak syarikat kerajaan negeri dan pihak swasta adalah tidak tertakluk kepada arahan ini dan terpulang kepada majikan masing-masing selaras dengan Akta Kerja 1955 (Akta 265).
“Pentadbiran Kerajaan Selangor juga ingin mengucapkan Selamat Menyambut Hari Raya Aidiladha kepada semua penjawat awam dan rakyat negeri ini,” katanya dalam kenyataan.


Varian Omicron BA.5 dijangka jadi punca kes Covid meningkat, kata KJ

Kes varian Omicron sublineage BA.5 sudah berada di Malaysia dan berkemungkinan merebak luas, sekali gus mengakibatkan peningkatan kes Covid-19, menurut Menteri Kesihatan Khairy Jamaluddin.
Beliau berkata sehingga 30 Jun lepas, 13 kes sublineage Omicron dipantau rapi, iaitu enam kes BA.2.12.1; lima kes BA.5; serta dua kes BA.5.2, dan semua kes ini didapati positif antara bulan Mei dan Jun lepas.
"Tiada kes sublineage Omicron BA.4 yang direkodkan setakat ini. Kalau lihat dari segi epidemiologi di negara-negara lain, BA.5 adalah sublineage utama yang memberi kesan kepada peningkatan kes di peringkat global dan kita menjangkakan BA.5 akan terus meningkatkan lagi jumlah kes harian di Malaysia.
"Omicron BA.5 adalah versi virus Covid-19 yang paling mudah merebak setakat ini (berbanding varian Omicron sebelumnya iaitu BA.1 dan BA.2) tetapi ia juga mempunyai ciri untuk menjangkiti mereka yang sudah dijangkiti dengan Omicron BA.1 dan BA.2," katanya dalam sidang media hari ini.
Beliau berkata situasi ini juga mengakibatkan peningkatan kemasukan ke hospital di negara-negara seperti Singapura, Portugal, United Kingdom dan lain-lain.
Khairy bagaimanapun berkata maklumat dari Israel dan Amerika Syarikat menunjukkan individu yang telah melengkapkan vaksinasi dos primer dan menerima dua dos penggalak, terutamanya dalam kumpulan umur 60 dan ke atas, mempunyai kadar kematian yang lebih rendah berbanding mereka yang hanya mempunyai satu dos penggalak.
Mengenai jangkaan tempoh puncak Omicron BA.5, beliau berkata KKM menjangkakan kes akan meningkat dalam tempoh satu atau dua bulan atau maksimum tiga bulan berdasarkan pengalaman menghadapi gelombang varian Omicron sebelum ini.
Ditanya mengenai keterukan varian Omicron sublineage BA.5 dan BA.4 berbanding BA.1 dan BA.2, Khairy berkata buat masa ini, KKM tidak melihat sebarang perubahan keterukan kes bagi sublineage BA.5 dan BA.4.
"Saya dimaklumkan oleh pakar penyakit berjangkit, kemungkinan besar keterukan kes BA.5 ini tidak lebih teruk daripada gelombang Omicron yang asal. Kita jangka keterukannya lebih kurang sama dengan varian Omicron yang awal,” katanya.


Mangsa banjir Kelantan, Terengganu meningkat

Bilangan mangsa banjir di pusat pemindahan sementara (PPS) di Kelantan dan Terengganu mencatatkan peningkatan malam tadi manakala Pahang menunjukkan penurunan sementara di Selangor dan Negeri Sembilan kekal dengan jumlah sama.Di Kelantan, jumlah mangsa banjir terus mencatatkan peningkatan apabila seramai 1,186 orang daripada 350 keluarga berada di PPS setakat 9 malam tadi berbanding 856 orang daripada 245 keluarga petang semalam.Menurut aplikasi Info Bencana Jabatan Kebajikan Malaysia (JKM), 14 PPS dibuka melibatkan dua jajahan iaitu sembilan di Jeli dan lima di Kuala Krai.Sementara itu, menurut portal rasmi info banjir Jabatan Pengairan dan Saliran (JPS)  Sungai Golok di Kampung Jenob, Tanah Merah berada pada paras bahaya apabila merekodkan bacaan 23.74 meter (m).Portal rasmi pengurusan bencana Jabatan Kerja Raya (JKR) pula melaporkan jalan yang menghubungkan Jeli-Dabong di Kampung Reka, Jeli ditutup kepada semua kenderaan setelah dinaiki air.Di Terengganu, jumlah mangsa banjir meningkat kepada 137 orang daripada 42 keluarga malam ini berbanding 69 orang daripada 22 keluarga petang tadi.Satu lagi PPS di Dungun iaitu Dewan Serbaguna Kampung Shukur dibuka menjadikan jumlah keseluruhan dua PPS beroperasi ketika ini.Ketua Sekretariat Jawatankuasa Pengurusan Bencana Negeri Terengganu Rosman Abdullah berkata hanya Dungun satu-satunya daerah yang dilanda banjir hari ini namun pemantauan turut tertumpu di Daerah Besut, Hulu Terengganu dan Kemaman.“Jumlah mangsa dijangka terus bertambah malam ini kerana kebanyakan (paras air) sungai utama masih menunjukkan trend peningkatan,” katanya.Portal rasmi JPS memaklumkan stesen bacaan tiga sungai di tiga daerah di negeri ini telah melepasi paras bahaya malam ini iaitu Sungai Besut di Jambatan Keruak, Besut dengan bacaan setinggi 35.03 m, Sungai Dungun di Kampung Pasir Raja, Dungun (38.63m) dan Sungai Telemong di Kuala Ping, Hulu Terengganu (19.89 m).Bagaimanapun, di Pahang, aplikasi Info Bencana JKM melaporkan jumlah mangsa banjir berkurangan kepada 3,390 mangsa yang masih berada di 33 PPS di Bentong, Temerloh, Kuantan, Maran dan Pekan.Portal rasmi JPS turut melaporkan bacaan paras air Sungai Kuantan di Bukit Kenau berada di paras amaran manakala Sungai Dong (Raub), Sungai Triang di Chemomoi (Bentong), Sungai Kundang (Maran) dan Sungai Lembing (Kuantan) berada di paras waspada.JPS turut meramalkan banjir akan berlaku secara berperingkat di beberapa daerah lain di negeri ini iaitu Kuantan, Rompin, Pekan, Bera, Maran, Jerantut, Temerloh, Lipis, Raub dan Bentong susulan amaran tahap bahaya dengan hujan berterusan oleh Jabatan Meteorologi petang tadi.Di Selangor, aplikasi Info Bencana JKM melaporkan jumlah mangsa banjir kekal dengan 466 mangsa melibatkan 132 keluarga di empat PPS di Sekolah Rendah Agama Dusun Nanding (20 orang) dan Sekolah Menengah Kebangsaan (SMK) Abdul Jalil (77 orang) di Hulu Langat, Stadium Tertutup Kuala Selangor (201 orang) dan SMK Kuala Selangor (168 orang) di Kuala Selangor.Jabatan Kesihatan Negeri Selangor (JKNS) menerusi laman Facebook rasminya memaklumkan tiga klinik desa (KD) iaitu KD Kampung Nenas, Klang manakala KD Dusun Tua serta KD Batu 18 di Hulu Langat terpaksa ditutup sementara susulan banjir.Di Negeri Sembilan, Pengarah APM negeri Mohd Syukri Madnor berkata mangsa banjir kekal kepada 29 individu daripada sembilan keluarga yang berada di PPS Balai Raya Kampung Puom, Jelebu setakat 9 malam tadi.


Muslim Pro nafi jual data kepada tentera AS

Muslim Pro, aplikasi mudah alih Islam yang mempunyai hampir 100 juta pengguna, telah menolak dakwaan bahawa ia menjual data peribadi penggunanya kepada tentera Amerika Syarikat (AS).“Laporan media sedang beredar bahawa Muslim Pro telah menjual data peribadi penggunanya kepada tentera AS. Ini tidak betul dan tidak benar,” kata Muslim Pro Team dalam satu kenyataan yang disiarkan di laman webnya hari ini.Muslim Pro komited untuk melindungi dan menjamin privasi pengguna, katanya, sambil menambah : “Kita mengambil serius dakwaan ini.”Ia menggunakan pengaturan keselamatan standard industri dan langkah perlindungan serta memilih rakan teknologi yang terkemuka untuk memastikan data selamat dan terjamin pada infrastruktur awannya.“Kami juga bersikap terbuka dan telus mengenai maklumat peribadi yang kami kumpul, simpan dan proses memandangkan kami menerima kepercayaan berjuta-juta umat Islam yang dimasukkan ke dalam Muslim Pro pada setiap, jadi semua ini amat bermakna kepada kami,” katanya.Ditubuhkan pada 2009, Muslim Pro dibangunkan dengan pemula niaga teknologi, Bitsmedia yang beribu pejabat di Singapura.Muslim Pro komited untuk melindungi dan menjamin privasi pengguna, katanya, sambil menambah : “Kita mengambil serius dakwaan ini.”Pada Julai 2017, Bitsmedia dan Muslim Pro diambil alih oleh Bintang Capital (Malaysia) dan CMIA (Singapura).Syarikat itu telah memperluaskan kehadiran serantaunya dengan pejabat tempatan di Kuala Lumpur dan Jakarta.Dalam usahanya untuk memberi perkhidmatan yang lebih baik kepada pengguna serta membantu perniagaan meningkatkan penawaran produk dan perkhidmatan mereka, ia telah berkongsi data tanpa nama dengan rakan teknologi terpilih yang dikehendaki mematuhi undang-undang serta peraturan global membabitkan perlindungan data peribadi.“Akibat daripada dakwaan ini, kami telah melancarkan siasatan dalaman dan sedang mengkaji dasar tadbir urus data kami untuk mengesahkan bahawa semua data pengguna yang dikendalikan adalah selaras dengan semua keperluan sedia ada.“Apa-apa pun, kami telah memutuskan untuk menamatkan hubungan kami dengan semua rakan data, termasuk X-Mode, berkuat kuasa serta-merta,” katanya.Dilaporkan bahawa tentera AS didakwa membeli data Muslim Pro melalui broker data pihak ketiga yang dipanggil X-Mode.


Jawatankuasa khas darurat bermesyuarat semalam

Jawatankuasa Khas Bebas Darurat 2021 mengadakan mesyuarat secara kehadiran fizikal dan sidang video hari ini.Jawatankuasa itu dalam kenyataan memaklumkan mesyuarat yang dipengerusikan bekas ketua hakim negara Ariffin Zakaria tersebut dihadiri kesemua 19 ahli Jawatankuasa Khas Bebas Darurat 2021 yang telah dilantik melalui perkenan Yang di-Pertuan Agong Sultan Abdullah Sultan Ahmad Shah.Mesyuarat itu telah menerima pembentangan tiga taklimat iaitu daripada Menteri di Jabatan Perdana Menteri (Parlimen dan Undang-Undang) Takiyuddin Hassan berhubung pengurusan darurat, Menteri Kanan Pertahanan Ismail Sabri Yaakob mengenai pelaksanaan Perintah Kawalan Pergerakan serta Ketua Pengarah Kesihatan Dr Noor Hisham Abdullah berkaitan status penularan Covid-19.Menurut kenyataan itu, mesyuarat seterusnya dijadual diadakan pada 23 Februari ini.Pada 9 Februari lepas, Pejabat Perdana Menteri mengumumkan senarai 19 individu yang dilantik menganggotai Jawatankuasa Khas Bebas Darurat 2021 dipengerusikan Arifin, berkuat kuasa serta-merta.Jawatankuasa yang ditubuhkan di bawah Seksyen 2 Ordinan Darurat (Kuasa-Kuasa Perlu) 2021 itu berperanan menasihati Yang di-Pertuan Agong tentang kewujudan berterusan darurat besar di Malaysia dan penamatannya.Majlis Keselamatan Negara dan Jabatan Perdana Menteri pula akan berperanan sebagai urus setia jawatankuasa itu.


Pakistan kesal tuduhan ia benarkan serangan dron AS melalui ruang udaranya

Pakistan menyifatkan tuduhan pemangku Menteri Pertahanan Afghanistan bahawa Amerika Syarikat (AS) menggunakan ruang udaranya untuk melakukan serangan menggunakan dron di Afghanistan sebagai "amat dikesali".
“Tanpa sebarang bukti, seperti yang diakui oleh menteri Afghanistan itu sendiri, tuduhan sedemikian amat dikesali dan bertentangan dengan norma amalan diplomatik yang bertanggungjawab,” kata jurucakap Kementerian Luar Pakistan dalam satu kenyataan pada Ahad.
“Pakistan menegaskan semula keyakinannya terhadap kedaulatan dan integriti wilayah semua negara dan mengutuk semua bentuk keganasan dan manifestasinya,” kata jurucakap itu.
“Kami menggesa pihak berkuasa sementara Afghanistan untuk memastikan pematuhan komitmen antarabangsa yang dibuatnya, iaitu tidak membenarkan penggunaan wilayahnya untuk keganasan ke atas mana-mana negara,” tambah kenyataan itu.
Menteri Pertahanan Afghanistan Mullah Mohammad Yaqoob pada Ahad memberitahu media di Kabul bahawa dron AS sampai di negara itu melalui Pakistan.
"Menurut maklumat kami, dron itu masuk ke Afghanistan melalui Pakistan, mereka menggunakan ruang udara Pakistan, kami meminta Pakistan, agar tidak membenarkannya," kata beliau.


Penagih dadah hanya ke pusat pemulihan, tidak ke penjara dalam akta baru

Akta Penyalahgunaan Dadah dan Substan yang akan menggantikan Akta Penagih Dadah 1983 akan membolehkan lebih ramai individu yang menyalahgunakan dadah serta penagih dipulihkan dan bukannya dipenjarakan.Menteri Dalam Negeri Hamzah Zainudin berkata tahun ini dasar pengalihan penyalahgunaan dadah daripada hukuman penjara ke program rawatan dan pemulihan akan direalisasikan melalui penggubalan rang undang-undang baru itu.Beliau berkata ia adalah bagi mengelakkan stigma masyarakat yang memandang negatif terhadap individu yang menyalahgunakan dadah dan golongan penagih.“Selain itu, ia juga memudahkan integrasi semula ke dalam komuniti dan memberikan peluang kedua kepada mereka,” katanya ketika berucap sempena Peringatan Hari Antidadah Kebangsaan (HADK) ke-38 yang disiarkan secara langsung melalui Facebook rasmi Agensi Antidadah Kebangsaan (AADK) semalam.Beliau berkata ia adalah bagi mengelakkan stigma masyarakat yang memandang negatif terhadap individu yang menyalahgunakan dadah dan golongan penagih.Dalam pada itu, Hamzah berkata bagi sambutan HADK tahun ini yang bertemakan “Lebih Baik Cegah” dipilih untuk mengingatkan semua pihak agar memainkan peranan proaktif bagi melindungi diri dan individu di bawah tanggungjawab mereka daripada terjebak dalam kancah berbahaya.Beliau juga berkata seiring dengan cabaran dan permasalahan yang kian kompleks bagi memenuhi matlamat “Dadah Terkawal 2025”, kerajaan juga akan terus memperkasakan gerak kerja yang melibatkan semua pihak dan pemegang taruh.Hamzah berkata pendekatan kolaboratif dan strategik antara agensi kerajaan, swasta serta badan bukan kerajaan akan diteruskan serta diperkasakan untuk tahun ini dan semoga akan berhasil mewujudkan masyarakat yang lebih harmoni serta bebas daripada dadah berbahaya.Sementara itu, Ketua Pengarah AADK Sutekno Ahmad Belon berkata AADK amat prihatin dengan cabaran gejala penyalahgunaan dadah pada masa kini dan peningkatan penyalahgunaan dadah jenis sintetik dan kemunculan dadah baru.Beliau berkata sindiket pengedaran dadah juga menggunakan perkembangan teknologi bagi tujuan salah dan ia harus diambil kira dalam mencorak strategi menangani permasalahan dadah, selain ancaman pandemik Covid-19 yang merencatkan pelaksanaan beberapa perkhidmatan AADK.“Namun begitu, kami di AADK tidak berpatah semangat sebaliknya kami mencuba pelbagai alternatif baru supaya perkhidmatan yang disediakan dapat disampaikan sebaiknya kepada masyarakat,” katanya.Sutekno berkata rakyat Malaysia di sektor kerajaan, swasta, NGO, kepimpinan dan orang persendirian perlu bersama-sama memastikan usaha ini berjaya digerakkan dan bagi meningkatkan usaha itu pelbagai program dirangka membabitkan pelbagai jabatan dengan fokus utama kepada golongan remaja dan belia.“Antara program yang dilaksanakan adalah Solidariti Anak Muda Bebas Dadah yang menyediakan platform kepada golongan remaja dan belia di seluruh negara untuk menyatakan pendirian mereka dalam menolak daripada terlibat dengan penyalahgunaan dadah,” katanya.HADK ditetapkan pada 19 Feb setiap tahun sejak 1983 bertujuan mengingati rakyat Malaysia mengenai usaha dan peranan yang perlu digalas dalam menangani permasalahan dadah dalam negara.


Suspek tembakan di Atlanta didakwa membunuh

Suspek tunggal dalam tiga insiden tembakan di Atlanta,Georgia Amerika Syarikat (AS) yang membunuh lapan orang didakwa pada Rabu dengan beberapa tuduhan membunuh.Pejabat Sheriff Daerah Cherokee, Jay Baker berkata Robert Aaron Long, 21, didakwa dengan empat tuduhan membunuh dan satu tuduhan serangan ganas pada Selasa di sebuah spa di pinggir bandar berhampiran Atlanta, menyebabkan empat maut, lapor Agensi Berita Xinhua.Unit Homisid Jabatan Polis Atlanta pada Rabu mengumumkan Long juga didakwa dengan empat lagi tuduhan membunuh di dua spa berdekatan di bandar Atlanta.Long kini ditahan di pusat tahanan di daerah Cherokee, dan polis belum mendedahkan motif serangan.Presiden AS Joe Biden telah meminta Penasihat Dasar Dalam Negeri Susan Rice dan Pengarah Perhubungan Awam Rumah Putih dan Penasihat Kanan Cedric Richmond untuk mengadakan sesi bertemu masyarakat setelah kejadian tembakan itu, menurut Setiausaha Akhbar Rumah Putih Jen Psaki.Psaki memberitahu wartawan dalam taklimat harian media pada Rabu bahawa sesi tersebut akan menjadi sebahagian daripada tinjauan “jangka panjang, strategik, komprehensif” oleh pentadbiran mengenai kesan ekstremisme keganasan domestik terhadap masyarakat dan dasar kerajaan masa depan.Pemangku Ketua Jabatan Polis Atlanta Rodney Bryant dalam satu sidang media berkata polis tidak dapat mengesahkan ia bersifat kebencian kerana siasatan masih di peringkat awal.Sementara itu, Long dalam soal siasat mengaku bertanggungjawab atas tiga insiden tembakan. Enam daripada lapan mangsa orang Asia dan dua lagi berkulit putih, dan seorang mangsa terselamat.Menurut pihak berkuasa, Long mendakwa serangan itu tidak bermotifkan perkauman, dan bahawa dia mempunyai “ketagihan seksual” dan melihat rumah urut sebagai “godaan” yang ingin “dihilangkan”.Long, ketika ditangkap, sedang menuju ke Florida, dan merancang melakukan jenayah serupa.


Tak perlu tergesa-gesa dos ketiga untuk varian Delta, kata pakar

Tidak perlu tergesa-gesa untuk dapatkan dos ketiga bagi melawan kemunculan varian Delta Covid-19 yang merupakan “variant of concern” kata pakar kesihatan, berikutan potensi jangkitan yang lebih kuat berbanding varian lain.Menurut pakar virologi Universiti Sains Malaysia Yahya Mat Arip, perubahan berlaku kepada protein (spike protein) yang mengakibatkan keberkesanan antibodi.“Katakan sebelum ini keberkesanan antibodi pada tahap 90%, dengan mutasi ini ia turun kepada 75%,” katanya kepada MalaysiaNow.“Seseorang itu masih mempunyai tahap perlindungan. Untuk memastikan seseorang mendapat perlindungan yang terbaik, maka dos ketiga dicadangkan.”Menurut laporan Pertubuhan Kesihatan Dunia (WHO), varian Delta dilaporkan berada di 96 negara dan dijangka akan terus merebak.Dengan kemunculan varian Delta, syarikat pembuat vaksin, Pfizer dilaporkan mahu mendapatkan kebenaran daripada pihak berkuasa Amerika Syarikat untuk mengedarkan dos ketiga atau booster shot bagi meningkatkan perlindungan terhadap jangkitan Covid-19.Syarikat itu juga dilaporkan merancang memulakan ujian klinikal pada Ogos untuk versi terbaru vaksinnya yang akan memberikan perlindungan lebih baik terhadap varian tersebut.Yahya berkata, vaksin yang dicipta sebelum ini berdasarkan varian asal Wuhan, justeru vaksin yang akan dihasilkan untuk dos ketiga akan dicipta mengikut varian baru.Katanya, perlindungan sebanyak 50% dicapai sebaik sahaja dua dos vaksin sudah disuntik.“Tidak perlu terburu-buru untuk kerajaan memperoleh vaksin untuk dos ketiga. Kita perlu fokus kepada dos pertama dan dos kedua dahulu, iaitu memberi perlindungan kepada mereka yang tiada perlindungan.“Saya pasti kerajaan sedang melihat perkara ini dan membuat perancangan awal dalam menempah vaksin untuk dos ketiga,” katanya.Sementara itu Ketua Pegawai Eksekutif Galen Centre for Health and Social Policy Azrul Mohd, Khalib berkata, masih terlalu awal untuk menentukan sama ada dos ketiga diperlukan.“Data menunjukkan vaksin Pfizer dan AstraZeneca berkesan melawan varian Delta selepas seseorang individu melengkapkan vaksinasi. Bagaimanapun, kita tidak mempunyai data mengenai vaksin-vaksin lain,” katanya.Pakar kesihatan awam, Dr Sanjay Rampal berkata, dos ketiga wajar dipertimbangkan hanya selepas program imunisasi yang sedang berjalan lengkap.“Bagi dos ketiga, kumpulan yang berisiko tinggi seperti warga emas boleh dipertimbangkan.“Dalam satu kajian di United Kingdom, vaksin Pfizer dan AstraZeneca mampu mencegah hospitalisasi akibat varian Delta masing-masing sebanyak 96% dan 92% selepas individu mengambil dua dos,” katanya kepada MalaysiaNow.Sebelum ini, Ketua Pengarah Kesihatan Dr Noor Hisham Abdullah memaklumkan bahawa varian Delta menjadi faktor peningkatan kes positif secara mendadak di negara ini kerana kadar kebolehjangkitan yang cepat.Lebih membimbangkan, katanya jangkitan varian baru termasuk Delta boleh merebak dalam masa 15 saat di udara.WHO melaporkan, beberapa faktor dikenalpasti yang mengakibatkan peningkatan jangkitan Covid-19 di dunia selain kemunculan varian-varian baru.Antara lain, WHO berkata peningkatan pergerakan sosial yang meningkatkan jumlah kontak rapat, penggunaan sumber kesihatan yang tidak sewajarnya selain pengagihan vaksin yang tidak selaras.


KPNHEP terima 350 aduan berkaitan jualan barangan kawalan melebihi harga tetap

Kementerian perdagangan dalam negeri dan hal ehwal pengguna (KPDNHEP) menerima 350 aduan berkaitan penjualan barangan kawalan melebihi harga ditetapkan dalam tempoh sembilan bulan pertama tahun ini.Pengarah Penguat kuasa KPDNHEP Azman Adam berkata aduan paling tinggi membabitkan minyak masak dengan 172 aduan, diikuti gas petroleum cecair (111), gula (28), kit ujian Covid-19 (17) dan masing-masing 11 aduan untuk pelitup muka dan tepung.“Penguat kuasa KPDNHEP tidak akan teragak-agak untuk mengambil tindakan tegas ke atas mana-mana peniaga yang melanggar garis panduan dan syarat serta harga,” katanya dalam satu kenyataan hari ini.Beliau berkata peniaga yang menjual melebihi harga kawalan boleh dikenakan tindakan di bawah Akta Kawalan Harga dan Antipencatutan (AKHAP) 2011 iaitu denda sehingga RM100,000 atau dipenjarakan tidak melebihi tiga tahun atau kedua-duanya atau dikompaun sehingga RM50,000 bagi individu.Sementara itu bagi syarikat, boleh didenda sehingga RM500,000 atau dikompaun sehingga RM250,000, katanya.Azman berkata barang keperluan seperti gula pasir putih bertapis kasar dan halus, tepung gandum serba guna, minyak masak, gas petroleum cecair, pelitup muka dan kit ujian pantas antigen Covid-19, telah ditetapkan harga jualannya di semua jenis kedai dan platform perniagaan termasuk dalam talian.“Ia bagi memastikan rakyat dapat menikmati barang keperluan pada harga terkawal dan sekali gus tidak terbeban dengan peningkatan kos sara hidup ketika ini,” katanya menambah bahawa harga yang ditetapkan itu tidak termasuk caj penghantaran.Pengguna digalakkan membuat aduan terus kepada KPDNHEP dengan memberi maklumat lengkap mengenai barang berserta tanda harga dan lokasi premis atau platform, menerusi pelbagai saluran yang disediakan seperti Whatsapp 019-279 4317; Mobileapps Ez ADU KPDNHEP; portal e-aduan.kpdnhep; pusat panggilan 1-800-886-800; emel di [email protected] atau melalui Pusat Arahan Penguatkuasaan (ECC) 03-8882 6088/6245.


Jawatankuasa Kabinet dibentuk tangani kesesakan lalu lintas

Jawatankuasa Kabinet dibentuk untuk merangka langkah komprehensif dan menyeluruh dalam menangani isu kesesakan lalu lintas, kata Menteri Pengangkutan Anthony Loke.
Beliau berkata jawatankuasa itu, yang akan dipengerusikan Timbalan Perdana Menteri Ahmad Zahid Hamidi dan Kementerian Pengangkutan selaku sekretariat utama, akan mengadakan mesyuarat pertama pada awal April.
"Jawatankuasa ini dibentuk kerana isu kesesakan lalu lintas mendapat perhatian serius dan pendekatan terancang akan digunakan dalam menangani isu itu," katanya dalam sidang media di sini selepas majlis pembukaan Transit Aliran Massa (MRT) Laluan Putrajaya yang dirasmikan Perdana Menteri Anwar Ibrahim hari ini.
Anwar melancarkan laluan itu di Depoh Serdang sebelum menaiki MRT menuju ke Putrajaya Sentral untuk merasai sendiri perjalanan yang mengambil masa kira-kira 20 minit.
Loke berkata Perdana Menteri telah menyuarakan komitmen supaya pengangkutan awam terus diberi perhatian dengan memperkukuh serta membangun sistem pengangkutan awam terutama di Klang Valley bagi menangani masalah kesesakan lalu lintas.


Kes harian bawah 1,900 jangkitan, 6 lagi terkorban

1,866 kes baru Covid-19 direkodkan semalam menjadikan jumlah keseluruhan sebanyak 4,998,830 kes.
Sebanyak 2,814 pesakit turut dilaporkan sembuh, menjadikan jumlah keseluruhan kes sembuh sebanyak 4,939,021.
Ketika ini, 23,099 kes aktif direkodkan di mana 21,422 atau 92.7% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,575 (6.8%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 102 kes dan 69 daripadanya memerlukan bantuan alat pernafasan.
Enam lagi kes kematian dicatatkan termasuk satu kes kematian ketika tiba di hospital menjadikan keseluruhan korban akibat wabak itu sebanyak 36,710 orang.


Perbezaan pendapat tidak cerminkan Umno Perlis, kata MB

Menteri Besar Perlis Azlan Man menyifatkan perbezaan pandangan yang wujud dalam kalangan pemimpin Umno di negeri itu berhubung kerjasama parti berkenaan dengan Bersatu adalah pendirian individu.Azlan yang juga Ketua Umno Bahagian Kangar berkata perbezaan itu tidak mencerminkan pendirian keseluruhan Umno Perlis.“Namun sebagai ahli parti perlulah menghormati apa yang telah diputuskan oleh pucuk pimpinan parti,” katanya kepada pemberita selepas pelancaran sambutan hari RTM ke-75 di Kompleks Jabatan Penyiaran Malaysia Perlis hari ini.Pada Ahad lalu, Perhimpunan Agung Umno 2020 meluluskan usul supaya tiada kerjasama dengan Bersatu pada Pilihan Raya Umum ke-15 (PRU15) dan kebersamaan dalam kerajaan Perikatan Nasional (PN) hanya diteruskan sehingga pembubaran Parlimen.Sebelum ini, Pengerusi Perhubungan Umno Perlis Shahidan Kassim secara terbuka menyatakan pendirian akan terus bekerjasama dengan PAS dan Bersatu, berbeza dengan Umno Kangar yang menyokong penuh keputusan pucuk pimpinan parti.Sementara itu, ditanya mengenai desas-desus beliau akan dilantik menggantikan Shahidan sebagai Pengerusi Umno Perlis, Azlan berkata: “Saya tidak tahu, ini bukan keputusan saya dan itu adalah pertimbangan pihak yang berkuasa dalam kepimpinan parti.”


Kes harian turun 2,300 jangkitan, 3 lagi terkorban

2,345 kes baru Covid-19 direkodkan semalam menjadikan jumlah keseluruhan sebanyak 4,600,736 kes.
Sebanyak 2,384 pesakit turut dilaporkan sembuh, menjadikan jumlah keseluruhan kes sembuh sebanyak 4,529,201.
Ketika ini, 35,716 kes aktif direkodkan, dengan 34,411 atau 96.3% daripadanya sedang menjalani kuarantin kendiri.
Dalam pada itu, 21 (0.1%) kes kini berada di pusat kuarantin sementara 1,232 (3.4%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 52 kes dan 21 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.3% dengan kes Covid-19 merangkumi 12.6%.
Tiga lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 35,819 orang.


Hukuman lebih berat untuk LGBT, kata timbalan menteri

Kerajaan tidak menolak kemungkinan meminda Akta Mahkamah Syariah (Bidang Kuasa Jenayah) 1965  atau Akta 355 bagi mengenakan hukuman lebih berat terhadap golongan lesbian, gay, biseksual dan transgender (LGBT).Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary berkata hukuman semasa di bawah akta tersebut, iaitu tiga tahun penjara, denda RM5,000 serta enam kali sebatan dilihat kurang memberi kesan kepada golongan berkenaan.Pindaan ini dilihat perlu bagi menangani salah laku mereka, katanya kepada pemberita selepas Majlis Penyerahan Sumbangan Food Bank oleh Jabatan Agama Islam Wilayah Persekutuan (Jawi) di Kompleks Purnama dekat Pengkalan Chepa, di sini hari ini.Menurutnya pada masa ini tindakan tegas sudah dikenakan terhadap mereka yang berpakaian bertentangan dengan jantina mereka.“Semua agensi dan penguat kuasa agama negeri sudah diarahkan mengambil tindakan terhadap mereka (LGBT) yang berkelakuan tidak sopan.“Seperti yang saya tegaskan sebelum ini bahawa maksiat daripada LGBT itu, kita tidak izinkan mereka berkelakuan seperti itu,” katanya.Beliau turut meminta orang ramai yang mempunyai maklumat berhubung kegiatan tidak sihat yang dilakukan oleh golongan berkenaan tampil membuat laporan kepada pihak berwajib bagi membolehkan tindakan tegas diambil.


Jawatankuasa pilihan khas akan mulakan prosiding isu tuntutan Sulu

Jawatankuasa Pilihan Khas Hal Ehwal Antarabangsa akan memulakan prosiding berhubung isu tuntutan kumpulan Sulu ke atas aset-aset negara pada 11 Ogos, selaras dengan Peraturan Mesyuarat 83(4) Peraturan-peraturan Majlis Mesyuarat Dewan Rakyat.
Pengerusinya Salahuddin Ayub (PH-Pulai) berkata prosiding berhubung isu itu wajar dimulakan selepas beberapa usul yang dikemukakan beberapa ahli Parlimen menurut Peraturan Mesyuarat 18(1) dan (2) ditolak untuk dibahas dalam Dewan Rakyat.
"Maka jawatankuasa ini telah berbincang dan berpandangan bahawa tuntutan itu (kumpulan Sulu) adalah isu yang sangat serius dan sekiranya tidak ditangani dengan baik berpotensi menjejaskan kepentingan negara.
"Sehubungan itu jawatankuasa ini mengambil keputusan, selaras peranannya seperti ditetapkan oleh Dewan Rakyat untuk menjalankan peranan semak dan imbang terhadap tindakan kerajaan serta memartabatkan institusi demokrasi berparlimen," katanya pada sidang media di Bangunan Parlimen hari ini.
Beliau berkata sebagai permulaan, Menteri Luar Saifuddin Abdullah dan Menteri di Jabatan Perdana Menteri (Hal Ehwal Undang-undang dan Parlimen) Wan Junaidi Tuanku Jaafar dipanggil bagi menghadiri prosiding itu.
Jawatankuasa itu turut dianggotai Mohamed Nazri Abdul Aziz (BN-Padang Rengas), Azizah Mohd Dun (Bersatu-Beaufort), Abdullah Mat Nawi (PAS-Tumpat), Tiong King Sing (GPS-Bintulu), Sim Tze Tzin (PH-Bayan Baru), Kasthuriraani Patto (PH-Batu Kawan) dan Awang Husaini Sahari (PH-Putatan).


Serangan udara Israel bunuh 3 tentera Syria

Serangan udara Israel ke atas Damsyik, ibu negara Syria, membunuh sekurang-kurangnya tiga anggota tentera, lapor Agensi Anadolu (AA) memetik Agensi Berita Syria (Sana) pada Khamis.
Peluru berpandu itu dibedil dari Bukit Golan yang diduduki Israel yang menyasarkan pangkalan tentera, kata SANA.
Tujuh tentera turut cedera selain beberapa kelengkapan rosak.
Menurut Sana, tentera udara Syria berjaya menembak jatuh beberapa peluru berpandu.


Mahkamah panggil doktor jelaskan kesihatan Zahid untuk elak perbicaraan tangguh lagi

Mahkamah Tinggi Kuala Lumpur hari ini berkata pihaknya tidak boleh membenarkan sekali lagi penangguhan perbicaraan Ahmad Zahid Hamidi dan akan memanggil seorang doktor pakar sebuah hospital swasta bagi menjelaskan keadaan kesihatan Presiden Umno itu.Hakim Collin Lawrence Sequerah berkata, sapina akan dikeluarkan kepada doktor berkenaan agar hadir di mahkamah bagi menjelaskan prosedur yang akan dijalankan terhadap Zahid serta tempoh masa yang diperlukan sebelum tertuduh benar-benar pulih.“Mahkamah tidak boleh membenarkan sebarang penangguhan lagi dan akan memanggil doktor berkenaan menjelaskan keadaan kesihatannya serta prosedur yang akan dijalankan,” katanya seperti dipetik Utusan Malaysia hari ini.Peguam Zahid, Hisyam Teh Poh Teik memaklumkan anak guamnya itu tidak dapat menghadirkan diri kerana menjalani prosedur pada bahagian tulang belakangnya di sebuah hospital pakar hari ini.Zahid dikatakan mengalami kesakitan akibat terjatuh dan tidak mampu duduk terlalu lama.Awal hari ini, MalaysiaNow melaporkan presiden Umno itu dimasukkan ke sebuah hospital swasta di Shah Alam.Hisyam turut mengesahkan anak guamnya tidak akan hadir ke mahkamah ekoran kemasukannya ke hospital.Zahid yang merupakan timbalan perdana menteri dan menteri dalam negeri ketika Najib Razak menerajui pentadbiran bakal berdepan hukuman 20 tahun penjara jika disabitkan kesalahan bagi 33 pertuduhan menerima rasuah berjumlah sekitar RM42 juta dari sebuah syarikat bagi melanjutkan kontrak sebagai operator sistem visa luar negara.Beliau turut didakwa menerima suapan dalam pelbagai wata wang – S$1,150,000, RM3,000,000, €15,000 dan AS$15,000 – daripada syarikat yang sama.Perbicaraan yang sudahpun ditangguhkan dua kali ekoran perintah kawalan pergerakan (PKP) dijadualkan bersambung esok di Mahkamah Tinggi Shah Alam.Dalam pada itu, anak perempuan Zahid dalam sebuah hantaran di Facebook membidas mereka yang menyebarkan fitnah yang Zahid masuk ke hospital untuk mengelak dari perbicaraan mahkamah.Nurulhidayah berkata dia merakam Zahid yang diusung katil ke bilik pembedahan sebagai bukti kepada orang ramai.“Sangkaan saya amat tepat! Belum pun Abah selesai di OT, berita fitnah tersebar yang dia sedang ‘berehat’ di hospital utk elak kes mahkamah!“Tak masuk akal, benda sakit ni bukan boleh buat-buat,” katanya.


Kes harian turun ke paras 10,100 jangkitan, 21 lagi korban

10,177 kes baru Covid-19 direkodkan hari ini menjadikan jumlah keseluruhan sebanyak 4,317,706 kes.Sebanyak 15,132 pesakit turut dilaporkan sembuh, menjadikan jumlah keseluruhan kes sembuh sebanyak 4,128,963.Ketika ini 153,463 kes aktif direkodkan, dengan 149,994 atau 97.7% daripadanya sedang menjalani kuarantin kendiri.Dalam pada itu, 310 (0.2%) kes kini berada di pusat kuarantin sementara 2,964 (1.9%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 195 kes dan 108 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 53.4% dengan kes Covid-19 merangkumi 22.4%.21 korban akibat wabak itu turut dilaporkan, termasuk sembilan kes kematian sebelum tiba ke hospital.Setakat ini, kes keseluruhan kematian adalah sebanyak 35,280 orang.


Najib hadir perbicaraan 1MDB di Mahkamah Tinggi

Najib Razak, yang kini menjalani hukuman penjara kerana menyeleweng dana SRC International Sdn Bhd berjumlah RM42 juta, dijangka hadir di Mahkamah Tinggi Kuala Lumpur hari ini bagi perbicaraan kes 1Malaysia Development Berhad (1MDB).
Difahamkan, mahkamah telah mengeluarkan perintah kepada pihak penjara supaya bekas perdana menteri berusia 69 tahun itu menghadiri prosiding di hadapan hakim Collin Lawrence Sequerah.
Prosedur biada dalam kes sedemikian adalah untuk mahkamah mengeluarkan perintah kepada pihak penjara bagi membolehkan banduan hadir pada perbicaraannya bagi kesalahan lain atau sebagai saksi.
Najib menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah yang sama.
Pada 23 Ogos, Najib dihantar ke Penjara Kajang untuk menjalani hukuman penjara selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng dana SRC International berjumlah RM42 juta.
Panel lima hakim dipengerusikan Ketua Hakim Negara Tengku Maimun Tuan Mat menolak rayuan Najib untuk mengetepikan sabitan dan hukuman yang diputuskan Mahkamah Tinggi Kuala Lumpur pada 28 Julai 2020.
Pada 8 Disember 2021, Najib gagal mengenepikan keputusan itu selepas Mahkamah Rayuan mengekalkan keputusan Mahkamah Tinggi.


Penyiasat mungkin namakan lebih ramai suspek berhubung kes MH17

Penyiasat antarabangsa yang mengendalikan kes pesawat Malaysia Airlines MH17 ditembak jatuh di timur Ukraine pada 2014 bersedia untuk mengemukakan penemuan baharu hari ini, termasuk kemungkinan menamakan suspek tambahan.
Pada November, mahkamah Belanda mensabitkan dua bekas ejen perisikan Rusia dan seorang pemimpin pemisah Ukraine atas pembunuhan kerana membantu mengatur sistem peluru berpandu Rusia yang digunakan untuk menembak jatuh pesawat itu, membunuh 298 penumpang dan anak kapal.
Ketiga-tiga lelaki berkenan, yang dibicarakan, masih bebas.
Penyiasat terus mengumpulkan bukti tentang kemusnahan pesawat itu, dan boleh mengenal pasti sama ada anak kapal yang mengendalikan sistem peluru berpandu, atau pegawai tinggi tentera atau politik Rusia yang meluluskan pemindahannya masuk dan keluar dari Ukraine.
Terpulang kepada pasukan pendakwaan yang berasingan untuk cuba mengemukakan pertuduhan.
Rusia menafikan sebarang tanggungjawab atas kemusnahan MH17.
MH17 ditembak jatuh ketika melintasi timur Ukraine dari Amsterdam ke Kuala Lumpur pada 17 Julai 2014, mengorbankan semua penumpang termasuk 196 warga Belanda.
Susulan kemusnahan pesawat itu, Belanda, Australia, Belgium, Ukraine dan Malaysia menubuhkan pasukan penyiasat bersama untuk mengumpulkan bukti bagi pendakwaan jenayah.
Pasukan itu dijadual mengadakan sidang akhbar pada pukul 1 tengah hari waktu tempatan.
Keluarga mangsa akan dimaklumkan mengenai penemuan itu sejurus sebelum sidang akhbar.
Pada masa pesawat itu ditembak jatuh, tentera Ukraine bertempur dengan pemisah pro-Rusia di timur wilayah Donetsk Ukraine.
Walaupun Rusia menguasai Crimea pada Mac 2014, ia menafikan penglibatan tentera dalam pertempuran di Donetsk pada masa itu.
Tetapi sebagai sebahagian daripada sabitan terhadap tiga lelaki itu pada November, mahkamah Belanda memutuskan bahawa Rusia sebenarnya mempunyai "kawalan keseluruhan" terhadap pasukan pemisah di Donetsk bermula dari Mei 2014.
Rusia menyerang Ukraine pada Februari 2022 dalam apa yang disebut sebagai "operasi ketenteraan khas" dan pada September mengatakan republik itu menduduki Donetsk.


Kes harian turun ke paras 1,100 jangkitan, 5 lagi terkorban

1,155 kes baru Covid-19 direkodkan hari ini menjadikan jumlah keseluruhan sebanyak 4,503,734 kes.Sebanyak 1,975 pesakit turut dilaporkan sembuh, menjadikan jumlah keseluruhan kes sembuh sebanyak 4,443,676.Ketika ini, 24,393 kes aktif direkodkan, dengan 23,403 atau 95.9% daripadanya sedang menjalani kuarantin kendiri.Dalam pada itu, 17 (0.1%) kes kini berada di pusat kuarantin sementara 939 (3.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 34 kes dan 18 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 58.9% dengan kes Covid-19 merangkumi 7.1%.Lima lagi korban termasuk satu kes kematian sebelum tiba di hospital dilaporkan menjadikan kes keseluruhan kematian adalah sebanyak 35,665 orang.


SPRM serah kertas siasatan skandal kapal tempur kepada peguam negara

Suruhanjaya Pencegahan Rasuah Malaysia (SPRM) hari ini berkata pihaknya  sedang menunggu arahan dari peguam negara selepas menyerahkan siasatan lengkap berhubung dakwaan penyelewengan projek pembinaan kapal tempur pesisir (LCS).
Dalam sebuah kenyataan, SPRM berkata kertas siasatan lengkap berhubung individu yang mempunyai kaitan dengan dakwaan itu telah diserahkan kepada Jabatan Peguam Negara.
“Kertas siasatan tersebut telah dikemukakan kepada Jabatan Peguam Negara dengan saranan daripada SPRM untuk mempertimbangkan pertuduhan terhadap beberapa individu,”
Isu terbaru mengenai penyelewengan dalam LCS menjadi perbahasan hangat selepas Jawatankuasa Kira-Kira Wang Negara (PAC) mendedahkan sembilan prosiding berhubung isu LCS bermula 18 November 2020 mendapati tiada satu pun kapal yang disiapkan.
Menurut PAC, kontrak projek bernilai bernilai RM6.083 bilion itu diberikan secara rundingan terus kepada Boustead Naval Shipyard Sdn Bhd di mana lima kapal perlu disiapkan dan diserah bulan ini.
Semalam Perdana Menteri  Ismail Sabri Yaakob menggesa SPRM menyegerakan siasatan terhadap skandal itu, mengatakan peguam negara perlu mendakwa mereka yang terlibat di mahkamah.
Dalam pada itu, Menteri Pertahanan Hishammuddin Hussein berkata Kementerian Pertahanan juga akan memberikan kerjasama penuh dalam siasatan tersebut.


MB Selangor setuju pertimbang semula nyah warta HSKLU, projek lebuh raya kontroversi, kata PH

Pakatan Harapan (PH) Selangor hari ini berkata Menteri Besar Amiruddin Shari bersetuju mempertimbangkan hala tuju dan keputusan kerajaan negeri dalam isu Hutan Simpan Kuala Langat Utara dan cadangan lebuh raya Petaling Jaya Dispersal Link (PJD Link) dalam Majlis Mesyuarat Kerajaan Negeri minggu hadapan.PH Selangor berkata mereka berbincang dalam satu menyuarat hari ini yang dihadiri semua ketua parti komponen.“Semua pihak menyatakan pandangan dan keprihatinan masing-masing.“Pada masa yang sama, bantahan terhadap cadangan lebuh raya Petaling Jaya Dispersal Link (PJD Link) turut diberi perhatian dan dibincangkan dengan panjang lebar,” kata PH Selangor dalam kenyataan bersama hari ini.Mereka juga berkata, mesyuarat itu turut menolak sebarang usaha untuk menghidupkan semula projek lebuh raya Kidex atau yang “seumpama dengannya”yang dibatalkan ketika pentadbiran menteri besar terdahulu, Mohamed Azmin Ali.Pada Isnin, Exco Alam Sekitar Hee Loy Sian memberitahu sidang Dewan Undangan Negeri (DUN) Selangor bahawa kerajaan negeri diketuai PKR itu menyahwartakan lebih dari 530 hektar Hutan Simpan Kuala Langat Utara (HSKLU) bagi dimajukan syarikat swasta Gabungan Indah Sdn Bhd.Semalam, Menteri Tenaga dan Sumber Asli Takiyuddin berkata kementerian turut tidak bersetuju dengan langkah penyahwartaan tersebut, mengatakan Malaysia komited untuk memastikan sekurang-kurangnya 50% daripada keluasan tanah negara dilitupi kawasan berhutan.“Kementerian tenaga dan sumber asli (Ketsa) dan jabatan/agensi di bawah kementerian telah menyatakan pendirian tidak bersetuju terhadap tindakan pewartaan keluar Hutan Simpan Kuala Langat Utara ini khususnya di peringkat awal cadangan oleh kerajaan negeri Selangor.“Pihak kementerian dan jabatan/agensi berkaitan juga telah mengemukakan bantahan rasmi kepada kerajaan Selangor berhubung pewartaan keluar Hutan Simpan Kuala Langat Utara pada tahun 2020,” katanya.HSKLU diwartakan sebagai hutan simpan pada 1927, meliputi lebih 7,000 hektar tanah, namun kini hanya 13% sahaja daripada kawasan tersebut kekal sebagai hutan simpan.


Anwar mohon pengampunan lebih dua kali, kata peguam

Seorang peguam menyanggah kenyataan Perdana Menteri Anwar Ibrahim berhubung pengampunan yang diberi oleh Sultan Muhammad V ketika menjadi Yang di-Pertuan Agong Sultan Muhammad V pada 2018.
Menurut dokumen Perintah Pengampunan dan Pembebasan Serta Merta Anwar yang dikongsikan Rafique Rashid di akaun media sosial beliau, presiden PKR itu sebenarnya dua kali memohon kepada Lembaga Pengampunan pada 2015 dan 2017 untuk diampunkan namun kedua-dua rayuan tersebut ditolak.
Mahkamah Persekutuan pada Februari 2015 mengekalkan keputusan Mahkamah Rayuan yang menjatuhkan hukuman penjara lima tahun kepada Anwar selepas didapati bersalah atas tuduhan liwat.
Berdasarkan dokumen itu, Mesyuarat Lembaga Pengampunan Bagi Wilayah-Wilayah Persekutuan Kuala Lumpur, Labuan dan Putrajaya pada 16 Mac 2015 dan 27 Februari 2017 menimbang rayuan banduan dan fakta-fakta kes tersebut.
Bagaimanapun, Lembaga Pengampunan menasihatkan supaya hukuman penjara lima tahun yang dikenakan terhadap Anwar hendaklah diteruskan.
"Dan bahawasanya adalah munasabah pada hemat Beta, belas kasihan patut diberi kepada Anwar Ibrahim," demikian menurut dokumen yang mempunyai tandatangan Dr Mahathir Mohamad sebagai perdana menteri pada masa itu.
Seterusnya dokumen itu disambung dengan perintah Baginda supaya Anwar diberi pengampunan penuh dan dianggap sebagai seorang yang tidak pernah melakukan apa-apa kesalahan serta diberi pembebasan serta merta.
Menurut Rafique, dokumen ini jelas menunjukkan Anwar membuat permohonan pengampunan sebelum ini, cumanya ia ditolak.
"Perdana menteri, sila betulkan fakta. Lembaga Pengampunan terletak di bawah Artikel 42 Perlembagaan Persekutuan.
"Dalam apa jua keadaan, jelas menunjukkan anda sebanyak dua kali, pada 2015 dan 2017, cuba mendapatkan pengampunan tetapi tidak berjaya," kata Rafique.
Tambah beliau, rayuan pengampunan ini hanya melibatkan kes liwat kedua dan tidak termasuk kes salah guna kuasa ketika menjadi timbalan perdana menteri pada 1998.
"Itu masih kekal sebagai kesalahan yang mana hukuman telah dijalankan," katanya.
Di Dewan Rakyat hari ini, Anwar menjelaskan beliau tidak memohon pengampunan sebaliknya ia adalah insiatif daripada Sultan Muhammad V.
Katanya, Sultan Muhammad yang aktif mengikuti perkembangan perbicaraan kesnya  telah menelefon untuk memaklumkan sendiri bahawa beliau akan diberi pengampunan penuh.
"Saya tidak mohon pengampunan kerana saya dihukum, biar ini jelas dalam rekod.
"Kita bantah penghakiman yang melanggar prinsip hukum mengada-adakan kes.
"Yang mengambil inisiatif itu ialah Yang di-Pertuan Agong pada ketika itu," kata Anwar di Dewan Rakyat hari ini.
Semalam Ketua Pembangkang Hamzah Zainuddin mencabar  Anwar mengambil tindakan terhadap media antarabangsa yang mengeluarkan laporan hingga boleh mencemarkan imej negara.
Beliau menggunakan contoh laporan media dari Itali Agenzia Nova yang menerbitkan artikel bertajuk "First Full-blown Homosexual Elected Prime Minister in an Islamic Country".


Burger King berwajah baru dalam fasa pandemik

Burger King Malaysia hari ini mengumumkan rancangannya untuk mengembangkan pasarannya sebanyak 20% menjelang akhir tahun termasuk pelancaran identiti visual baru dengan perubahan logo, pembungkusan, pakaian seragam kru dan papan tanda serta hiasan restoran.Katanya reka bentuk restoran Burger King yang baru akan membolehkan urusan prosedur penjarakan fizikal dan pengesanan kontak rapat dijalankan dengan lebih efisien dengan adanya kemudahan-kemudahan seperti pandu masuk, sistem pesanan kod QR dan aplikasi web.Cosmo Restaurants Sdn Bhd pemegang francais Burger King Corporation mengatakan penjenamaan semula termasuk membuka restoran-restoran dengan identiti visual baru ini dijangkakan akan mencecah RM30 juta.“Ini adalah penjenamaan semula lengkap yang pertama dalam jangka lebih dari pada 20 tahun,” kata Ketua Pegawai Eksekutif Burger King Malaysia, Ng Lee Tieng.Burger King Malaysia kini menguruskan lebih daripada 120 restoran di Malaysia dan menyasarkan untuk membuka 25 restoran lagi menjelang akhir tahun 2021.“Walaupun operasi perniagaan kami terkesan dengan akibat Covid-19 yang melanda negara pada tahun lepas, kami masih melaburkan sejumlah RM22 juta untuk membuka 18 restoran baru,” katanya.Tambahnya lapan dilancarkan pada bulan Disember lalu dan empat daripadanya sudahpun menggunakan identiti visual baru.Ng juga berkata bermula Mac tahun lepas, pihaknya membelanjakan lebih daripada RM 1 juta bagi membeli pembasmi kuman, sarung tangan dan pelitup muka untuk semua pekerja dan pengunjung restorannya.Katanya, Burger King Malaysia juga akan terus berusaha untuk meningkatkan prosedur keselamatannya supaya keselamatan pelanggan dan pekerjanya terjamin.“Kami juga akan terus menyokong masyarakat dengan cara terbaik kami- menyumbangkan burger segar yang berkualiti tinggi secara percuma kepada barisan hadapan yang bertugas di hospital dan sekatan jalan raya serta mereka yang terlibat dalam perkhidmatan penghantaran.”


Pengusaha ladang durian tanpa permit di Raub perlu diberi geran, kata wakil rakyat PH

Pekebun yang mengusahakan tanaman durian tanpa permit di Raub adalah mangsa kepada sistem negara dan perlu diberikan geran tanah serta kebenaran bercucuk tanam kerana itu adalah hak asasi manusia, kata Ahli Parlimen Raub Chow Yu Hui.
Bercakap di Dewan Rakyat hari ini, wakil rakyat Pakatan Harapan (PH) itu berkata, tindakan pengusaha ladang durian yang bercucuk tanam tanpa kebenaran itu tidak boleh dianggap sebagai satu pencerobohan memandangkan mereka sudah berbuat demikian sejak 1970-an selepas digalakkan oleh kerajaan negeri.
Justeru, beliau menyarankan supaya Suruhanjaya Hak Asasi Manusia Malaysia (Suhakam) meninjau isu itu dari sudut aspek hak asasi manusia demi memperjuangkan keadilan bagi pihak mereka.
"Pekebun ini merupakan mangsa kepada sistem negara," katanya pada sesi perbahasan Laporan Tahunan Suhakam.
"Walaupun mereka digalakkan untuk jalankan aktiviti pertanian dan usahakan ‘Musang King’ sebagai jenama terkemuka di antarabangsa namun sumbangan mereka tidak pernah diiktiraf.
"Pekebun tidak henti memohon permit atau geran menerusi saluran formal tetapi ditolak atau diabaikan oleh pihak berkuasa negeri."
Susulan itu, Ahli Parlimen Kulim Bandar Baharu Roslan Hashim daripada Perikatan Nasional (PN) mencelah dan menerangkan tindakan bercucuk tanam tanpa kebenaran di tanah kerajaan itu dianggap sebagai satu pencerobohan.
"Saya rasa itu bukan termasuk dalam hak asasi manusia.
“Itu adalah pencerobohan," kata Roslam yang meminta Chow perbetulkan kenyataan terdahulu.
Bagaimanapun, Chow tidak bersetuju dengan "tanggapan" itu kerana golongan pengusaha durian itu bercucuk tanam sejak berpuluh tahun.
"Yang ini apa yang sebelah sana (pembangkang) anggap tetapi mereka sudah bercucuk tanam beberapa puluh tahun.
"Ini adalah hak asasi mereka untuk dapat kebenaran dan geran," katanya.


‘Presiden AS, Rusia pun tak pernah tuding jari pada saya’, kata Mahathir

Bekas perdana menteri, Dr Mahathir Mohamad menegaskan tiada mana-mana individu mahupun pemimpin bertaraf dunia yang pernah menuding jari ke arah mukanya sepanjang beliau bergelar ahli politik seperti yang digambarkan dalam filem tentang Anwar Ibrahim.
Beliau mengulas satu babak dalam tayangan filem “Anwar: Untold Story” yang menunjukkan watak bekas timbalannya yang dilakonkan oleh Farid Kamil sedang bertengkar sambil menuding jari kepada Hasnul Rahmat yang dipercayai melakonkan wataknya di kemuncak konflik sebelum pemecatan Anwar pada September 1998.
Mahathir berkata beliau maklum mengenai pembikinan dan tayangan filem tersebut namun tidak berhasrat untuk pergi ke pawagam dan menontonnya.
Katanya, jika diminta untuk mengimbau kembali mengenai banyak perkara yang berlaku ketika konflik tersebut, beliau mungkin tidak boleh menyenaraikan semuanya kerana peristiwa itu sudah pun berlaku lama dahulu.
“Tetapi tak pernahlah sesiapa pun termasuk presiden negara-negara besar pun tak pernah buat macam itu kepada saya,” katanya sambil meniru gaya babak tersebut dalam satu wawancara eksklusif bersama MalaysiaNow.
“Sama ada presiden Amerika Syarikat (AS) atau Rusia ataupun presiden negara China, mereka ini tak pernah bersikap angkuh terhadap saya.”
Filem yang ditayangkan di pawagam seluruh negara bermula 18 Mei lalu menceritakan apa yang berlaku sebelum kejatuhan Anwar pada 1998, sewaktu beliau dipecat daripada Kabinet oleh perdana menteri ketika itu, Mahathir.
Walaupun penyokong kerajaan dan Pakatan Harapan (PH) memberikan ulasan yang memberangsangkan terhadap filem itu, namun beberapa pengkritik menyifatkannya sebagai propaganda Anwar menjelang pilihan raya di enam negeri tahun ini.
Prestasi Anwar sebagai PM
Dalam pada itu, Mahathir turut mengulas pandangannya terhadap prestasi bekas timbalannya itu sejak menjawat jawatan perdana menteri, November tahun lalu selepas menyaksikan “Parlimen tergantung” disebabkan tiada pihak yang mendapat majoriti mudah untuk membentuk kerajaan.
Menurutnya, Anwar sebagai perdana menteri bukanlah yang dipilih oleh rakyat kerana mendapat undi yang terbanyak selain menyaksikan beliau juga tidak mendapat sokongan daripada golongan majoriti iaitu orang Melayu.
“Bukan terbanyak bagi partinya, partinya adalah Keadilan. Terbanyak dalam parti gabungan PH adalah DAP.”
Atas sebab itu, kata Mahathir, daripada segi dukungan rakyat beliau mendapati Anwar tidak begitu disokong dan disanjung sebagai seorang perdana menteri.
Bagaimanapun, beliau berkata dirinya tetap menggunakan pendekatan menilai prestasi dan kualiti pentadbiran Anwar mengikut tempoh masa yang sesuai bagi melihat kelakuan dan cara-cara yang digunakan untuk mentadbir negara.
Sepanjang tempoh itu, katanya, beliau mengambil keputusan untuk tidak membuat teguran sama sekali namun sejak kebelakangan ini beliau dapati Anwar gemar membuat kenyataan bahkan hampir setiap hari menyebut serta menjanjikan tentang perkara yang baik-baik sahaja.
“Tetapi tak boleh dilakukan. Umpamanya, kita tahu kerajaan tak ada duit cukup kerana hutang besar kena bayar faedah sahaja dan lebih dari RM1 bilion setahun.
“Dia pula janji nak bagi gaji lebih, nak bagi duit percuma kepada orang itu orang ini. Macam-macam janji tapi duit tak ada.”
Dengan itu, Mahathir menegaskan prestasi Anwar sejak menjawat jawatan tertinggi dalam kerajaan pusat sebagai kerajaan yang tidak menunaikan janji tetapi hanya pandai bercakap semata-mata.
Katanya, beliau sudah mendiamkan diri sepanjang tempoh enam bulan pentadbiran kerajaan campuran bagi memberi peluang Anwar menunjukkan kebolehan dirinya memimpin negara.
Tetapi, ketika usia perkhidmatannya belum mencapai tempoh itu pun Mahathir merasakan Anwar tidak berupaya menunjukkan prestasi yang baik kepada hala tuju dan pembangunan Malaysia.
Ini termasuklah beliau tidak pernah dapat dibuktikan boleh menyelesaikan masalah seperti pandemik Covid-19, perubahan iklim, kemerosotan nilai ringgit, ekonomi bahkan juga situasi politik semasa.
“Dia tak nampak ada kebolehan untuk meredakan keadaan politik dalam negara.
“Dia punya cara pentadbiran adalah membuat kenyataan iaitu ‘Kerajaan Madani’. Semua itu cakap sahaja, buat tak boleh.
“Dia pakai baju Melayu, itu yang diutamakan bukan melaksanakan projek ataupun dasar yang boleh mengatasi masalah yang dihadapi negara.”


Makan besar Tahun Baru Cina sewaktu PKP, satu cabaran besar buat restoran

Menjelang sambutan Tahun Baru Cina, restoran-restoran pastinya sibuk seperti biasa – namun, pada tahun ini, mereka tidak lagi menyusun meja-meja bagi memenuhi ruang restoran, membersih dan menghias atau mengupah pekerja sambilan bagi melayani kebanjiran pelanggan.Walaupun kerajaan sudah membenarkan dua pelanggan di satu meja, mereka tidak mengharapkan ramai yang akan datang.Tahun ini, tauke-tauke restoran terpaksa memerah otak memikirkan bagaimana hendak menangani masalah yang belum pernah dialami sebelum ini, iaitu bagaimana melayani pelanggan yang akan makan besar di rumah disebabkan pelaksanaan Perintah Kawalan Pergerakan (PKP) yang mengenakan sekatan ketat terhadap hampir semua aktiviti sosial.Makan besar keluarga merupakan acara penting yang menjadi sebahagian tradisi Tahun Baru Cina, tetapi ia juga menjadi salah satu sumber pendapatan utama restoran yang secara kebiasaannya akan ditempah lebih awal sebelum hari sambutan.Sejak beberapa tahun kebelakangan ini, ada sebilangan restoran terpaksa mengenakan sistem syif bagi membolehkan mereka menampung jumlah pelanggan yang ramai hadir menikmati makan malam bersama ahli keluarga masing-masing.Semua itu kini lenyap disebabkan Covid-19.Pelaksanaan semula PKP yang bermula 13 Januari lalu di hampir seluruh negara, pada awalnya menghadkan operasi perniagaan makanan kepada perkhidmatan bungkus dan penghantaran sahaja.Bagaimanapun, baru-baru ini kerajaan melonggarkan sekatan dengan hanya membenarkan dua orang di setiap meja untuk makan di restoran.Disebabkan makan besar melibatkan sejumlah orang yang ramai, sesiapa yang ingin makan bersama keluarga masih perlu makan di rumah.Pengurus sebuah restoran makanan laut menulis pesanan yang dilakukan pelanggan secara dalam talian.Keadaan itu memaksa pemilik restoran terpaksa memikirkan kembali strategi pemasaran sedia ada dan perlu mewujudkan pelan baru bagaimana untuk mempromosikan menu mereka dengan berjaya dan pada masa sama memastikan perniagaan terus kekal beroperasi sepanjang musim perayaan.Vincent, seorang pekerja di sebuah restoran di Damansara Jaya, memberitahu MalaysiaNow ada beberapa pelanggan membuat tempahan makan besar keluarga seawal tahun lepas lagi.“Kami menghubungi pelanggan-pelanggan ini untuk bertanyakan sama ada mereka ingin menunda tempahan makan malam mereka selepas Tahun Baru Cina atau hadir mengambil sebagai pesanan bungkus.“Itu sahaja yang kami mampu lakukan pada ketika ini,” katanya.Stelle yang menguruskan sebuah restoran lain di Kota Damansara mengatakan dia bersyukur kerana tidak ada seorangpun pelanggannya membatalkan tempahan walaupun PKP dilanjutkan.“Sehingga ke hari ini belum ada yang membatalkan tempahan,” katanya kepada MalaysiaNow.Katanya mungkin disebabkan alasan orang tidak mahu bersusah payah memasak di rumah, atau memilih untuk memesan dan menikmati makanan dengan selesa di rumah.Restoran itu juga turut menghantar promosi Tahun Baru Cina kepada para pelanggan yang dilihat berjaya menambah bilangan pesanan.Manakala bagi Wong Wenshi, seorang pengusaha restoran di Shah Alam, strategi yang digunakan adalah dengan melakukan sedikit perubahan pada harga sempena Tahun Baru Cina supaya menjadi lebih fleksibel.“Ada pelbagai jenis menu khas disediakan untuk pelanggan yang berbeza-beza, bagi memastikan kami mampu bertahan di masa sukar ini,” katanya.Sebagai contoh, restoran ini ada menyediakan set kombo dan menu festival bagi keluarga kecil dan sederhana, termasuk juga set bujang yang disediakan khas untuk kakitangan korporat dan mereka yang bekerja dari rumah.Promosi masakan istimewa ketam dan ikan restoran ini turut membantu menarik pelanggan.Disebabkan sekatan yang dikenakan di bawah PKP, menu-menu ditawarkan pada harga promosi bagi membolehkan pelanggan menikmati sajian Tahun Baru Cina meskipun dalam keadaan sukar.Menu makanan pesanan bungkus yang disediakan di restoran Wong Wenshi yang lengkap dengan pinggan dan kutleri.Seorang lagi pemilik restoran di Shah Alam mengatakan, dia juga kini memberi tumpuan kepada set makan malam lebih kecil.“Kami cuba ubah menu yang ada kepada set lebih ringkas supaya mudah bagi pelanggan untuk bawa balik,” katanya kepada MalaysiaNow.Ia juga lebih mudah buat pelanggan untuk membuat pesanan dan menikmati makanan dengan keluarga tanpa perlu mengeluarkan belanja besar dan mahal untuk set makan malam, tambahnya.Buat masa ini, pilihan utama untuk bawa pulang dan penghantaran adalah melalui perkhidmatan GrabFood dan FoodPanda.Tetapi bagi sesetengahnya seperti Wong, pelan tambahan turut disediakan.“Kami menawarkan penghantaran ke depan pintu rumah dalam jarak 5km dari restoran untuk nilai pesanan minimum,” katanya.“Pelanggan juga boleh atur untuk menggunakan perkhidmatan penghantaran melalui panggilan telefon dan aplikasi media sosial seperti WhatsApp dan Messenger.”Satu perkara sebelum menghantar makanan kepada pelanggan – penyediaan dan persembahan adalah sama sekali berbeza.“Kami cuba memikirkan beberapa idea untuk menambah baik dengan meletakkan diri sebagai pelanggan, supaya kami dapat memberikan pengalaman makan malam sebenar seperti yang diminta,” kata Wong.Sebagai contoh, ikan stim dihantar menggunakan pinggan yang sama digunakan di restoran, dibekalkan bersama dapur gas mudah alih supaya pelanggan dapat menikmati pengalaman seperti mereka makan di restoran.Memberi layanan pelanggan terbaik sepanjang PKP Tahun Baru Cina menjadi satu cabaran, tetapi mereka sanggup menyahutnya.


GPS bakal sapu bersih kerusi bekas wakil rakyat PKR?

Pertembungan antara bekas ahli Parlimen PKR dan calon GPS dalam pilihan raya akan datang akan memberi kesan terhadap hubungan parti Sarawak dan Perikatan Nasional (PN) yang diketuai Bersatu, kata penganalisis.Mereka juga berpandangan GPS, gabungan politik yang ditubuhkan selepas meninggalkan Barisan Nasional (BN) pada 2018 tidak akan memberi laluan mudah kepada parti-parti lain walaupun di peringkat pusat mereka masih berada dalam kem politik yang sama.Empat daripada lima ahli Parlimen PKR di Sarawak yang keluar parti menyertai Bersatu, GPS atau menjadi bebas dan mesra kerajaan PN.Ia termasuk ahli Parlimen PKR Ali Biju (Saratok) dan Willie Mongin (Puncak Borneo) yang keluar parti seterusnya menyertai Bersatu bersama beberapa lagi pimpinan kanan PKR.Sementara itu, ahli Parlimen Jugah Muyang (Lubok Antu) dan Larry Sng (Julau) juga turut mengumumkan keluar parti menjadi bebas dan mesra PN.Penyertaan mereka ke dalam Bersatu memperkuatkan kedudukan Perdana Menteri Muhyiddin Yassin yang mengambil alih pentadbiran kerajaan selepas mendapat sokongan 18 ahli Parlimen GPS.Namun, walaupun kedudukan GPS dilihat kukuh selepas mendapat beberapa manfaat hasil kerjasama gabungan itu dengan Muhyiddin, termasuk mendapat berbilion dolar royalti minyak yang dinafikan kerajaan sebelum ini, para penganalisis berkata krisis gabungan politik negeri itu akan berlaku ketika mereka terpaksa berdepan dengan bekas ahli PKR sekiranya mereka mahu menuntut kerusi yang dimenangi Pakatan Harapan (PH) sebelum ini.GPS merupakan gabungan politik yang merangkumi Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Demokratik Progresif (PDP), dan Parti Rakyat Sarawak (PRS).Gabungan ini turut dikenali sebagai “kingmaker” (kuasa penentu) dalam politik di peringkat pusat.Selain PAS, sokongan GPS terhadap PN dianggap penting dalam Langkah Sheraton sehingga berjaya meruntuhkan kerajaan PH pada Februari 2020.Calon-calon GPS yang bertanding di bawah bendera BN pada pilihan raya lalu terselamat daripada tsunami politik pada 2018 selepas kebanyakan negeri dikuasai gabungan yang diketuai Dr Mahathir Mohamad ketika itu, termasuk negeri jirannya, Sabah.Pensyarah di Universiti Putra Malaysia Jayum Jawan berkata status “kingmaker” atau kuasa penentu menjadikan GPS dapat bertanding pada pilihan raya akan datang dengan kekuatan yang diperolehinya daripada kerajaan pusat.“Suka atau tidak, GPS akan menjadi kingmaker dalam pembentukan kerajaan baru selepas PRU15,” kata Jayum kepada MalaysiaNow.Ketika ini, walaupun pertembungan itu masih tidak nampak tandanya, namun kenyataan Fadillah Yusof dari GPS boleh dilihat sebagai satu petanda.Baru-baru ini, Fadillah yang merupakan ahli whip di Parlimen dan juga  menteri kanan di pentadbiran pusat berkata gabungan itu akan bertanding di 82 kerusi Dewan Undangan Negeri (DUN) dan 31 kerusi Parlimen pada pilihan raya akan datang.Namun Fadillah turut mengisyaratkan GPS akan cuba mengelak daripada bertembung dengan Bersatu, rakan kerjasamanya di Putrajaya.“Akan ada persefahaman bersama dengan ahli-ahli Parlimen yang kini berada dalam Bersatu. Kita akan lihat bagaimana kita boleh tampung mereka ini.“Namun saya tak boleh (buat keputusan), pendirian kami akan diumumkan ketua menteri nanti,” kata beliau kepada pemberita di Kuching Jumaat lalu.Pemerhati politik Jeniri Amir pula berkata apa-apa pertembungan di antara GPS dan Bersatu dalam pilihan raya akan datang boleh menjejaskan masa depan PN.Beliau berkata ahli Parlimen seperti Willie dan Ali harus merancang langkah mereka seterusnya dan perlu memikirkan beberapa senario, dengan mengambil beberapa contoh di mana calon yang dipilih bertembung dengan parti-parti mereka sendiri.“Apakah mereka berdua sanggup untuk kompromi? Apakah mereka akan sertai PSB semula? Atau mereka menjadi calon bebas?” soal beliau.“Kingmaker perlu menjadi lebih bijak kerana sesiapa yang mahu bentuk kerajaan, mereka perlukan angka.”Beliau menambah mana-mana bekas ahli Parlimen PKR yang mahu bertanding semula, mereka perlu berpengaruh di peringkat akar umbi.Jeniri berkata Ali memiliki pengaruh yang lebih kuat di akar umbi berbanding Wille.Jayum turut menambah seseorang wakil rakyat tidak semestinya hanya dibenarkan untuk bertanding di kerusi yang diwakili mereka.Hal tersebut, katanya, akan menggalakkan ahli politik melompat parti atau menjadi calon bebas.Selain itu, katanya, hubungan antara Bersatu dan GPS juga mungkin boleh berubah dan ia sentiasa dipantau parti-parti pembangkang.Strategi mereka berdua untuk bertanding pada pilihan raya umum adalah sangat penting sama juga seperti keputusannya nanti.


Tiada DNA asing pada mayat Nora Anne

Tiada DNA asing ditemukan pada mayat remaja Perancis-Ireland Nora Anne Quoirin, termasuk di bahagian alat sulitnya, Mahkamah Koroner Seremban hari ini diberitahu.Pengarah DNA Jabatan Kimia, Petaling Jaya, Nor Aidora Saedon, berkata keputusan itu berdasarkan eksibit yang diberikan oleh pihak berkuasa.Saksi ke-6 dalam prosiding inkues bagi mencari punca kematian Nora Anne itu berkata, eksibit pertama ujian swab atau calitan yang diambil daripada ahli keluarga Nora Anne, manakala yang kedua daripada mayatnya dan yang terakhir sampel yang diambil di tempat kejadian.“Tugas saya menganalisis eksibit dari tempat kejadian jenayah dan setahu saya laporan pertama bernombor 19FRB18998 daripada eksibit pertama yang dihantar, semasa Nora Anne masih belum dijumpai.“Oleh itu, anda akan lihat daripada beberapa calitan dan eksibit yang saya berjaya mendapatkan profil dilabelkan sebagai ‘Individu Satu’.“Laporan ketiga, 19FRB99139, semasa Nora Anne sudah dijumpai dan kami dapat pastikan individu dalam laporan itu ialah Nora Anne, dan sudah tentu berdasarkan eksibit serta daripada analisis saya, kami tidak menemukan sebarang DNA asing pada mayat Nora Anne,” katanya semasa memberi keterangan di hadapan Koroner, Maimoonah Aid.Semasa ditanya Maimoonah, apa yang dimaksudkannya dengan tiada kehadiran DNA asing, Nor Aidora menjelaskan: “DNA asing pada mayatnya malah daripada calitan, kuku atau rambut, yang diambil bermaksud bukan milik Nora Anne.“Sebagai manusia, kita biasanya meninggalkan DNA kita di sekeliling kita. Oleh itu berdasarkan eksibit yang diambil, boleh diagak siapa yang meninggalkan bukti,” katanya dan menjelaskan DNA bukan sesuatu yang boleh diubah.Prosiding inkues akan berlangsung sehingga 4 September dengan 64 saksi akan dipanggil untuk memberi keterangan bagi membantu siasatan.Nora Anne, 15, hilang pada 4 Ogos 2019, sehari selepas dia dan keluarga tiba di Malaysia untuk bercuti selama 2 minggu di pusat peranginan resort The Dusun, Pantai, Negeri Sembilan, kira-kira 60km di selatan ibu negara.Mayat Nora Anne ditemukan 9 hari kemudian pada 13 Ogos, berhampiran anak sungai di kawasan berlurah, kira-kira 2.5km dari resort penginapannya, susulan pencarian besar-besaran yang dilakukan pihak berkuasa.Laporan awal bedah siasat menyatakan kematian remaja istimewa itu tidak mempunyai unsur jenayah dan remaja itu disahkan mati akibat kebocoran usus yang berpunca daripada tidak makan untuk tempoh lama dan tekanan yang berpanjangan.Inkues bersambung esok.


Kes harian turun ke paras 3,500 jangkitan, 6 lagi terkorban

3,589 kes baru Covid-19 direkodkan semalam menjadikan jumlah keseluruhan sebanyak 4,589,911 kes.
Sebanyak 2,224 pesakit turut dilaporkan sembuh, menjadikan jumlah keseluruhan kes sembuh sebanyak 4,518,912.
Ketika ini, 35,198 kes aktif direkodkan, dengan 33,888 atau 96.3% daripadanya sedang menjalani kuarantin kendiri.
Dalam pada itu, 27 (0.1%) kes kini berada di pusat kuarantin sementara 1,241 (3.5%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 42 kes dan 25 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.9% dengan kes Covid-19 merangkumi 10.2%.
Enam lagi kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 35,801 orang.


Mahkamah tolak saman fitnah Apandi terhadap Kit Siang

Mahkamah Tinggi hari ini menolak saman RM10 juta yang difailkan bekas peguam negara Mohamed Apandi Ali terhadap veteran DAP Lim Kit Siang yang didakwa memfitnahnya dalam artikel mengenai skandal 1Malaysia Development Berhad (1MDB).Hakim Azimah Omar memutuskan bahawa Lim berjaya mewajarkan keistimewaan yang layak dimilikinya apabila membuat kenyataan itu kerana skandal 1MDB melibatkan jenayah, menyalahi undang-undang, kesan sosial, ekonomi kepada ekonomi negara serta moral pemimpin dan agensi tertinggi negara.“Ia baik dari segi hak rakyat. Ia bukan sahaja soal defendan (Lim) sebagai ahli Parlimen – kepentingan dan kewajipan untuk menyuarakan kekecewaan dan permusuhan mereka, terutamanya apabila semua jalan (aduan) telah habis diusahakan, dan segala usaha itu langsung tidak dipedulikan.“Defendan menyuarakan pendapatnya kepada orang ramai kerana dia melaksanakan pelaporan yang bertanggungjawab,” katanya dan memerintahkan supaya Mohamed Apandi membayar kos RM80,000 kepada Lim.Hakim memutuskan kenyataan Lim wajar apabila menggesa Mohamed Apandi menjawab mengapa dia membebaskan Najib Razak daripada dikaitkan dengan skandal 1MDB pada 2016.Hakim Azimah berkata Lim wajar membangkitkan isu itu, terutamanya berikutan bekas perdana menteri itu telah disabitkan oleh Mahkamah Tinggi KL pada 2020 dalam kes rasuah RM42 juta SRC International Sdn Bhd.Beliau seterusnya berkata sabitan Najib telah dikekalkan oleh Mahkamah Rayuan tahun lepas.Apandi, 72, hadir di mahkamah hari ini, manakala Lim, 81, menyertai prosiding secara dalam talian.Terdahulu, hakim Azimah menegur Lim kerana tidak hadir ke mahkamah untuk mendengar keputusan berhubung saman itu.“Sebagai ahli Parlimen, Lim sepatutnya tahu undang-undang dan sebagai defendan, dia sepatutnya menghormati mahkamah ini,” kata hakim yang berang dengan ketidakhadiran Lim.Peguam Lim, Sangeet Kaur Deo dalam jawapannya mengaku yang dia tersilap apabila tidak memberitahu anak guamnya supaya hadir di mahkamah.“Kami memohon maaf terhadap perkara ini. Kami ingatkan adalah memadai dengan kehadiran sedia ada. Dia (Lim) boleh dihubungi menerusi Zoom sekiranya dibenarkan mahkamah,” katanya.Pada 5 Julai 2019, Mohamed Apandi menyaman Lim, dan dalam penyataan tuntutan mendakwa pada 6 Mei 2019, Lim telah menulis dan membawa kepada penerbitan artikel bertajuk, Dangerous fallacy to think Malaysia’s on the road to integrity dalam Malaysiakini.Beliau mendakwa perkataan berunsur fitnah dalam artikel itu membawa maksud bahawa beliau terlibat dalam jenayah dan bersubahat dalam skandal kewangan 1MDB, seorang individu yang tidak bermoral dan berintegriti, tidak beretika serta telah menyalahgunakan kuasanya ketika menjadi peguam negara.Mohamed Apandi yang menyandang jawatan peguam negara dari 27 Julai 2015 hingga 4 Jun 2018, mendakwa bahawa perkataan fitnah itu adalah tidak benar dan ditulis dengan niat mencemarkan imej serta kredibilitinya sebagai bekas Peguam Negara Malaysia bagi meraih publisiti murahan.Beliau menuntut ganti rugi teruk dan teladan serta ganti rugi am RM10 juta, perintah injunksi bagi menghalang Lim dan/atau ejennya daripada terus menerbitkan perkataan yang didakwa berunsur fitnah dan relief lain yang difikirkan sesuai oleh mahkamah.